qundao/data-zh-poetry huggingface dataset:
游百花洲·其一
作者：谭宗浚
朝代：清

闻道东湖胜，寻幽惬讨论。雪光寒照座，水气暗侵门。鹭起沙堤净，鱼噞石穴潭。尘阛隔咫尺，佳景俨郊樊。
游百花洲·其七
作者：谭宗浚
朝代：清

享祀崇祠配，风流老辈存。诗名犹未沫，经术至今尊。侧想干戈日，曾经祲沴昏。斯游良不易，雅赏接琴樽。
游百花洲·其三
作者：谭宗浚
朝代：清

曲榭千房闭，长廊百折分。引泉微注笕，叠石欲生云。竹啸助吟趣，苔乾疑篆文。天工饶点缀，沙鸟自成群。
游百花洲·其二
作者：谭宗浚
朝代：清

十顷渌波净，荷花相间香。平铺轻浪暖，并送小亭凉。蛤蜊缘堤堰，鸬鹚晾石梁。论园如买夏，何必减沧浪。
游百花洲·其二
作者：谭宗浚
朝代：清

十顷渌波净，荷花相间香。平铺轻浪暖，并送小亭凉。蛤蜊缘堤堰，鸬鹚晾石梁。论园如买夏，何必减沧浪。曲榭千房闭，长廊百折分。引泉微注笕，叠石欲生云。竹啸助吟趣，苔乾疑篆文。天工饶点缀，沙鸟自成群。老柳如僵立，何年插小池。迎风低散缕，拂水卧生枝。自得萧闲趣，偏多倔强姿。如何经劫火，飐冉似当时。灌圃平生愿，来看胜地幽。园蔬收鸭脚，溪芡熟鸡头。斸药应旋长，烹鳞不用求。虽无贤地主，胜赏足句留。避地怀苏子，孤芳迥绝群。高风秦博士，逸操汉徵君。乱世容闲卧，斯人不可闻。廊碑重抚读，湖气冷斜曛。享祀崇祠配，风流老辈存。诗名犹未沫，经术至今尊。侧想干戈日，曾经祲沴昏。斯游良不易，雅赏接琴樽。吾乡原水国，名胜擅林泉。对此卜居地，应吟《招隐》篇。待营因树屋，拟蓄卖文钱。相约羊何辈，归耕且授廛。
游百花洲·其五
作者：谭宗浚
朝代：清

灌圃平生愿，来看胜地幽。园蔬收鸭脚，溪芡熟鸡头。斸药应旋长，烹鳞不用求。虽无贤地主，胜赏足句留。
游百花洲·其八
作者：谭宗浚
朝代：清

吾乡原水国，名胜擅林泉。对此卜居地，应吟《招隐》篇。待营因树屋，拟蓄卖文钱。相约羊何辈，归耕且授廛。
游百花洲·其六
作者：谭宗浚
朝代：清

避地怀苏子，孤芳迥绝群。高风秦博士，逸操汉徵君。乱世容闲卧，斯人不可闻。廊碑重抚读，湖气冷斜曛。
游百花洲·其四
作者：谭宗浚
朝代：清

老柳如僵立，何年插小池。迎风低散缕，拂水卧生枝。自得萧闲趣，偏多倔强姿。如何经劫火，飐冉似当时。
舟中读阮太傅重刻西岳华山碑拓本
作者：谭宗浚
朝代：清

帝临高居奠八维，兑位所宅金神司。厥有华岳崔以巍，林巅谷越相蔽亏。群峰刺天白差差，泄云不散阴雾披。荒霾陡绝人莫窥，升降灵？嘉颖滋。福庇黎庶除疠疵，在昔炎祚朝政隳。浮屠媚鬼兴淫祠，诅祝妖惑崇祥禨。况兹岳渎尊神祇，宜有翠琬铭丰碑。陈留徵士鸾鹤姿，博赡渊雅工文词。真迹妙绝时人推，群龙宛宛出水嬉。五采凤羽垂缡褷，想当落笔纵横时。腕力袅拄如悬丝，偃仰回复无不宜。千年巨碣争护持，剥蚀青翠蟠蛟螭。宝光迸射来天墀，上掩奎宿腾斗箕。帝曰斯宝诚绝奇，六下下取雷电随。地媪摇撼惊莫支，人间传拓嗟渐希。三弖同异纷差池，琅环馆主持使麾。倩工摹刻重补治，缜密方劲争毫釐。益以别本全无遗，若金镕矿玉泯玼。嗟哉隶法明季衰，破列轨范争{亻爪}离。国朝媕雅多大师，远溯秦汉卑献羲。竞辟阃奥开藩篱，末流泛滥吁可？。体制诡越遗絷羁，或乃丑拙兼斜欹。方若画屋圆穿锥，俯趋鼠穴遗坦夷。刻画西子成戚施，古法渐邈谁复追。此碑摹刻时代迟，朗若刮目黄金鎞。惟川有涘山有基，正谛在是奚外歧。况今廿载兵尘驰，潢池盗弄烦鞭笞。啸聚妖丑藏魅魑，文选楼前劫火悲。汉原秦畤多旌旗，朱门贵邸罗尊彝。亦复散佚随仆厮，深山陵谷安可知。他时岁月随迁移，购此或亦千金赀。我闻岳庙临西陲，磶铭壁画镌厜㕒。何时赤手携毡椎，搜剔榛莽穷险巇。或有铭碣前代垂，与此合卷装琉璃。平生宿愿难遽期，侧身西望长嗟咨。
舟中读阮太傅重刻西岳华山碑拓本
作者：谭宗浚
朝代：清
体裁：古风

帝临高居奠八维，兑位所宅金神司。厥有华岳崔以巍，林巅谷越相蔽亏。群峰刺天白差差，泄云不散阴雾披。荒霾陡绝人莫窥，升降灵𩆩嘉颖滋。福庇黎庶除疠疵，在昔炎祚朝政隳。浮屠媚鬼兴淫祠，诅祝妖惑崇祥禨。况兹岳渎尊神祇，宜有翠琬铭丰碑。陈留徵士鸾鹤姿，博赡渊雅工文词。真迹妙绝时人推，群龙宛宛出水嬉。五采凤羽垂缡褷，想当落笔纵横时。腕力袅拄如悬丝，偃仰回复无不宜。千年巨碣争护持，剥蚀青翠蟠蛟螭。宝光迸射来天墀，上掩奎宿腾斗箕。帝曰斯宝诚绝奇，六下下取雷电随。地媪摇撼惊莫支，人间传拓嗟渐希。三弖同异纷差池，琅环馆主持使麾。倩工摹刻重补治，缜密方劲争毫釐。益以别本全无遗，若金镕矿玉泯玼。嗟哉隶法明季衰，破列轨范争■离。国朝媕雅多大师，远溯秦汉卑献羲。竞辟阃奥开藩篱，末流泛滥吁可𠹛。体制诡越遗絷羁，或乃丑拙兼斜欹。方若画屋圆穿锥，俯趋鼠穴遗坦夷。刻画西子成戚施，古法渐邈谁复追。此碑摹刻时代迟，朗若刮目黄金鎞。惟川有涘山有基，正谛在是奚外歧。况今廿载兵尘驰，潢池盗弄烦鞭笞。啸聚妖丑藏魅魑，文选楼前劫火悲。汉原秦畤多旌旗，朱门贵邸罗尊彝。亦复散佚随仆厮，深山陵谷安可知。他时岁月随迁移，购此或亦千金赀。我闻岳庙临西陲，磶铭壁画镌厜㕒。何时赤手携毡椎，搜剔榛莽穷险巇。或有铭碣前代垂，与此合卷装琉璃。平生宿愿难遽期，侧身西望长嗟咨。
邝湛若天风吹夜泉砚歌
作者：谭宗浚
朝代：清

书君悬针垂露之，奇篆写君离鸾别鹤之悲吟。忠魂缥缈去已久，但有贞珉一片知君心。当年此石诚非偶，滃郁春云落君手。用之愈久德愈全，合伴书窗为益友。鸦咋岭，鬼门关，孑然书剑来猺蛮。山魈狰狞伏洞里，巨蟒睒睗悬林间。砚乎辛苦定同历，幸不弃置埋榛菅。不然军中时草檄，掷笔悬空飞霹雳。丹心耿耿长不磨，愿与东南支半壁。颓城一角阴云愁，日影惨淡悲清秋。奇才岂仅屈宋并，毅魄直同张许游。片石犹存岂君意，悔不烽尘遭破碎。砚池点点浮青痕，尚似忧时贾生泪。桥亭字，墨妙碑，此砚与之应并垂。忽忆旧时好琴癖，画有同嗜安能一一搜剔全无遗。我来摩挲看款识，闲对遗踪思往事。洗处曾来虞苑游，捧时定合青琴侍。君今骑鹤归太虚。砚亦转徙经燕吴，愿祈六丁下摄取，永镇朱明洞府神仙都。
雨中由黄草坪过武陵山
作者：谭宗浚
朝代：清

涉想登灵峰，昏旦忽移景。飞阴失寸晖，晦色惑诸岭。贾勇循涧崖，笋鞋任驰骋。风霆浩啸翻，草树逞妍靓。陡缘万松巅，趋下若窥井。一诺许山灵，颠踣吾有命。媻姗趁蒙茸，暗昧露光炯。缒幽一岩穿，造极万峰迸。却乘险阻尝，喜得妄邪屏。险中博欢娱，事过趣弥永。轩冕有危机，何者真乐境。平生游屐多，屈指半天幸。山中难久留，浩歌下萝径。
青莲洞
作者：谭宗浚
朝代：清

仰窥石下垂，仄步石横拒。平生耻折腰，至此随仰俯。兹为青莲龛，榛莽限深阻。扪苔负壁行，魂弱不敢语。悄然风叶飞，恐有山魈觑。元人旧镵碑，洞狭不容武。侧身偶蹲窥，砐硪垂玉箸。昔人绝技传，未肯草木伍。好奇此雕镌，作计亦良苦。久立畏森寒，攓衣出苔户。携将白石还，好向僧厨煮。
挽张之洞联
作者：谭宝瑜
朝代：清
体裁：联

缴进梁公威凤赋；心伤太傅白鸡年。
挽曾国藩联
作者：谭家瑞
朝代：清
体裁：联

是豪杰，是圣贤，本一贯薪传，亲民明德；有天爵，有良贵，历三朝宠遇，生荣死哀。
早至盱城
作者：谭尚忠
朝代：清

秋风瀑布吼飞泉，高下归帆趁早天。望断浔阳飞不到，北风偏入下江船。
登黄鹤楼·其一
作者：谭尚忠
朝代：清
体裁：七言律诗

浣尘初下汉阳舟，挺立江山是此楼。仙笛已随黄鹤去，晴川犹涌白云流。炊烟万户看无际，滞穗千畦喜有秋。南望潇湘凝紫气，妖氛会见一时收。
登黄鹤楼·其三
作者：谭尚忠
朝代：清
体裁：七言律诗

高楼俯瞰景无边，但得登临便是仙。一带疏林明远水，半规斜日满前川。汉阳城外舟如屋，鹦鹉洲中草似烟。遥指乡关二千里，碧云无尽暮江天。
登黄鹤楼·其二
作者：谭尚忠
朝代：清
体裁：七言律诗

曾闻此地曳仙裾，五十年来纵目初。顿觉此身能远俗，几忘高阁是淩虚。萧山九日馨丛桂，鄂渚三秋足脍鱼。名胜忝陪高会后，黄花肯放酒杯疏。
登黄鹤楼·其四
作者：谭尚忠
朝代：清
体裁：七言律诗

云移西日注波红，野阔天垂眼倍空。双节来朝仍向北，大江终古自流东。长天寥迥横孤雁，远岸分明间晚枫。重忆琼楼寒更早，授衣应已进《豳风》。
送张西曹南旋
作者：谭尚忠
朝代：清

解佩东归去，春江正绿波。祇因开菊径，兼要著渔蓑。居士陶元亮，神仙张志和。红尘十丈里，谁听濯缨歌。
钟岭早行
作者：谭尚忠
朝代：清

旅馆夜凄清，村鸡唤晓行。山寒风有力，霜重叶闻声。仆仆山川意，悠悠天地情。今年余几日，犹自滞归程。
义士行书张炳元传后
作者：谭廷献
朝代：清

班超布衣一诸生，奇功三十六人成。奇功绝域尚可立，胡乃义士歼名城。谁与男子张应庚，宛转虎口蓐棘荆。翻城反正再三试，云作死气鼓死声。气经百折不少挫，事败狂寇魂犹惊。是时大帅亦雄杰，艰难百战扬麾旌。一念持重事机失，坐甲遂老十万兵。西风秦淮草不青，汉月犹照将军营。卅年高歌洗兵马，来吊国殇胸不平。伊子悲歌向燕市，田生握手浊酒倾。奇闻涕泪述同志，烈士骨相终徇名。辱哉降官亦男子，朽骨遗臭迷纵横。至今王夜蒋山上，义士精气为列星。
同王以湘沧浪亭怀古
作者：谭廷献
朝代：清

游丝罥花天阴阴，隔花啼鸟青林深。古人不见古亭圮，惟闻流水如鸣琴。清流不洗世人耳，满城弦管多繁音。昼漏迟迟歌未歇，豪竹哀丝为谁发。此时蔓草遍池台，当日金钱买风月。胜地由来有盛衰，何况人生易华发。天涯吊古复伤离，人物风流各有时。云树江南留不得，争知来者复为谁。
吼山同陶方琦子珍
作者：谭廷献
朝代：清

夫容倒垂作奇石，春流日漱灵根白。下削云肤几千尺，东宕鸟啼西宕闻。云窗雾阁参差分，美人离立锦绣裙。振衣直出烟萝上，翳竹盘松各殊状。万壑千岩郁相向，蜡屐颇愧阮步兵。安得秋携双玉笙，云石峰头吹月明。千秋高举寻遐契，流水浮云看世事。樵风可乘休入市，廿年心力未著书。名山笑我当何如，白头与子来结庐。
哭吴子珍
作者：谭廷献
朝代：清

人生山海别，日夕念所亲。君子忽沦亡，然疑已悲辛。既信祗野哭，逆旅岂寝门。寒雨鲜春气，黯黯太空云。高堂多白发，寡妇犹青春。稚子未毁齿，无术赎君身。长安有何恋，闻见皆伤神。忧来多狎游，醉饱铄精魂。我今结习尽，牙琴不复陈。著书真旒赘，子毋惜遗文。我昔长安归，秋风吊袁生。袁吴为中表，各负侠少名。我谓子记室，亦呼袁骑兵。袁死子已孤，子死我益惊。生死凡夫中，苍苍有权衡。但惜二十年，苦为名教争。推移我岭外，肝腑摧已平。军中周伯子，勿乃犹硁硁。故乡忽残毁，群盗横戈矛。刀光满城市，火云复浮浮。两家老弱在，仓卒将谁投。子家我在远，我家子已休。结客虽云多，缓急孰与谋。重足待消息，奔命还吾州。羡子入下泉，亡知当亡忧。不能为国殇，七尺真悠悠。
哭吴子珍·其一
作者：谭廷献
朝代：清

人生山海别，日夕念所亲。君子忽沦亡，然疑已悲辛。既信祗野哭，逆旅岂寝门。寒雨鲜春气，黯黯太空云。高堂多白发，寡妇犹青春。稚子未毁齿，无术赎君身。长安有何恋，闻见皆伤神。忧来多狎游，醉饱铄精魂。我今结习尽，牙琴不复陈。著书真旒赘，子毋惜遗文。
哭吴子珍·其三
作者：谭廷献
朝代：清

故乡忽残毁，群盗横戈矛。刀光满城市，火云复浮浮。两家老弱在，仓卒将谁投。子家我在远，我家子已休。结客虽云多，缓急孰与谋。重足待消息，奔命还吾州。羡子入下泉，亡知当亡忧。不能为国殇，七尺真悠悠。
哭吴子珍·其二
作者：谭廷献
朝代：清

我昔长安归，秋风吊袁生。袁吴为中表，各负侠少名。我谓子记室，亦呼袁骑兵。袁死子已孤，子死我益惊。生死凡夫中，苍苍有权衡。但惜二十年，苦为名教争。推移我岭外，肝腑摧已平。军中周伯子，勿乃犹硁硁。
孝肃祠堂
作者：谭廷献
朝代：清

祠门云气接华光，待雨先秋试早凉。水鸟飞来蒲苇碧，青山影里芰荷香。好从尊酒频中圣，见说清时有谏章。芳草远寻歌楚怨，人间何地不三湘。
建宁试院送杨晋熙广文丈归杭州
作者：谭廷献
朝代：清

北来云气纷如墨，一春灵雨春无色。雷殷空山草木仆，饥禽塌翅危巢侧。殊方客子悲余春，消息乡闾不忍闻。昆冈玉石有余望，握手相看各苦辛。贼去仓黄问家室，千里归人气萧瑟。我有高堂胡不归，口不能言但凄怵。中流失船冯一壶，赤手救火空奋呼。书生乃尔等木石，艰危到此还歭䠧。先生意气吾乡里，同客天涯异行止。风鸣万竹仙霞关，晴见双台富春水。营门笳鼓任喧阗，补被孤征路如砥。再拜乞君谂吾母，未暇闺房念妻子。去作人间丁令威，人民城郭是耶非。魂梦相随度岭去，杜宇声中泪满衣。
得陶子珍湖南书
作者：谭廷献
朝代：清

楚天迢递此征鸿，沅澧微波语乍通。郢客有歌皆白雪，使车何地不春风。徘徊芳树人千里，夙昔缁尘酒一中。落日浮云看不见，高山流水几时同。
挽叶润臣观察
作者：谭廷献
朝代：清

闽海归来日，当君辍瑟辰。平生重知己，当世失斯人。楚雁来何暮，燕云闇不春。金徽留古调，弦绝自伤神。
挽符葆森联
作者：谭廷献
朝代：清
体裁：联

悃愊无华，信史谁书循吏传；穷愁有作，佳儿能诵老夫诗。
挽符葆森联
作者：谭廷献
朝代：清
体裁：联

旷代逸才，叹正始音亡，离乱仍似永嘉末；忘年知己，痛丹青手去，坎壈还为行路人。
湛侯至自黔遂有晋游
作者：谭廷献
朝代：清

梦阻高张路，俄惊客在门。间关辞黑水，垒块借青尊。自尔怜同调，终焉念旧恩。已违池上酌，相送又江䑳。
潮
作者：谭廷献
朝代：清

天地无颜色，涛声上古台。秋风江水阔，落日暮潮来。缥缈鱼龙气，艰难舟楫才。十年沧海思，何处问蓬莱。
符雪樵先生挽诗
作者：谭廷献
朝代：清

满径蓬蒿泪雨殷，故人忍再叩松关。流传文字真知少，阅历甘辛死日闲。浩浩惊风吹积水，萧萧群木下空山。如何千里江乡路，祇见翩翻白旐还。
答内阁侍读叶名澧
作者：谭廷献
朝代：清

二《南》王化始，江汉有风诗。皎皎长安月，泠泠寡女丝。古人思见我，大雅得同时。燕草逢摇落，牢愁醉莫辞。
述旧叙怀送陈云钦北游五十韵
作者：谭廷献
朝代：清

草色王孙路，柳条天下春。鸿宾高念侣，鹰絷曲随人。问俗衣冠拙，杜门谈笑真。相驱饥有力，靡骋乱无因。伐鼓中原贼，炊珠吾土贫。稻粱啼寡妇，烽燧亘征尘。月旦评黄宪，沧洲挈惠询。断金数轻薄，抱玉与沈沦。海出珊瑚气，霜知栝柏乡。素交原有属，别恨为重陈。忆昔书堂聚，逢君早岁亲。盟心俱落落，逐队各振振。文史三冬益，恩情千载新。音余山水意，迹自駏蛩伦。风日开轩好，家庭置酒频。莱衣朝烂缦，缟带坐逡巡。榴叶青于染，荆华艳似紃。铜镮留紫燕，碧井狎文鳞。物态婵娟足，交期脱略信。嫌都忘弟妹，欢不间宵晨。世事翻云雨，浮生感溷茵。药笼遗小草，车毂是劳薪。绝塞飞狐险，高台骏马珍。关河惨幽蓟，战伐阅燕秦。白日辞乡树，黄流暗去津。江南载书剑，天北指星辰。恻恻倚闾望，飘飘去国身。之官依夏馥，惊座到陈遵。浩荡游无色，萧条笔尚神。故人多落魄，远道独含辛。作客山陬晚，违时跬步迍。田问叹鸿鹄，地上走骐驎。谋食惩书卷，登场易笑颦。儿曹且纨绮，昼气亦金银。乡县浮云隔，荒斋暝雾屯。壁昏蜗寄窄，檠浅鼠窥嗔。归梦迷难觉，离居意未申。出门春黯澹，伏枕母嚬呻。深涧松根郁，孤芳兰佩纫。洪炉金莫跃，洴澼手还龟。羁旅空骧首，天涯送去䑳。江云飞缥缈，岳树望嶙峋。壮志看青镜，君行近紫宸。圣贤闻赠处，韦布待经纶。
金山
作者：谭廷献
朝代：清

笳鼓声销战气收，金山无恙出中流。江光自上南朝寺，春色遥连北固楼。飞鸟回翔来去客，浮云变灭古今愁。旧人不识岩前路，载酒聊从步屟游。
飞霞阁吊戴子高
作者：谭廷献
朝代：清

阁外山如屏，伴君四三年。我行蹑秋草，到君旧榻前。须眉不可见，云物故㛹娟。正坐读书误，事事无世缘。西风满阑槛，何能不凄然。零落平生契，言语徒自贤。唐生古死友，遗书为君传。出门淮水西，雪涕亦潺潺。安得蒋山石，奇骨与同坚。
挽张百熙联
作者：谭慎先
朝代：清
体裁：联

羡吾湘代起名臣，曰文正，曰文襄，立德立功立言，声闻震瀛寰，俎豆馨香，惟公媲美昔贤，若良史评量，是当与中兴元勋争席；况海内群推先觉，能达材，能达变，有猷有为有守，规模开学界，筚路蓝缕，即我忝居后进，亦寸衷磨励，愿无负老成经国宏筹。
东阿道上作
作者：谭敬昭
朝代：清

惊风阵阵卷黄沙，一路春寒不见花。残月疏星杨柳陌，载将残梦听琵琶。
秋夜
作者：谭敬昭
朝代：清

独鹤有秋意，群鸦无静枝。西风吹碧海，片月落清池。木叶脱未已，岭云多自知。美人歌白露，相望各相思。竟夕如人语，风声在柳条。寒虫留屋角，野烧入山腰。小院秋将老，长吟酒未消。坐看残夜月，低度隔溪桥。
秋夜·其一
作者：谭敬昭
朝代：清

独鹤有秋意，群鸦无静枝。西风吹碧海，片月落清池。木叶脱未已，岭云多自知。美人歌白露，相望各相思。
秋夜·其二
作者：谭敬昭
朝代：清

竟夕如人语，风声在柳条。寒虫留屋角，野烧入山腰。小院秋将老，长吟酒未消。坐看残夜月，低度隔溪桥。
重过花埭东园寄潘比部伯临
作者：谭敬昭
朝代：清

兰桨驻笙歌，花田散绮罗。夕阳人影乱，深树鸟声多。野色迷香径，酣红点绿波。南园春草满，诗思近如何。
挽曾国荃联
作者：谭文秀
朝代：清
体裁：联

与哲昆同署仙升，与文侄同年感逝，作督遍八州，遗爱及民，处处有碑皆坠泪；念四海大任需才，念一身大恩未报，蜕形当十月，怆怀知己，茫茫何地着愁来。
挽彭玉麟联
作者：谭树棠
朝代：清
体裁：联

游戏人间，鹤与梅花为眷属；还归上界，名留竹帛炳乾坤。
次韵胡嶰樵《登洪山有感》，兼赠蒋香泉二首·其一
作者：谭溥
朝代：清
体裁：七言律诗

时艰振策此攀留，草树荒凉起客愁。云里尚馀残塔影，吟边空对古城秋。关山有梦收群丑，文酒何心纪胜游。计日危崖摩字去，声威应并在峰头。
次韵胡嶰樵《登洪山有感》，兼赠蒋香泉二首·其二
作者：谭溥
朝代：清
体裁：七言律诗

戎轩多少旧班行，楚国抡才接古狂。陇首擒狼舒酒待，山根盘马逐云忙。三边武帐千屯肃，十载雄心一剑霜。西路使兵乘夜出，茶山葛店想飞扬。
登南楼寄怀罗仙舸
作者：谭溥
朝代：清
体裁：古风

襄山何苍茫，襄水亦悠悠。寸意触瞻览，缥渺登南楼。华屋恣初意，不及悲山邱。气会成迁移，天地良怀忧。如何人间世，物理难相求。怅望西方人，日夕空夷由。
登鹄山吊常文节公大淳
作者：谭溥
朝代：清
体裁：古风

古堞四面秋风寒，鸦群逐阵盘云还。浩劫茫茫满尘土，白日黯淡埋空山。破瓦堆中鬼燐碧，热血影里斜阳殷。战场惨裂悲风大，抚景徘徊一长嘅。晴川波浪冷雄藩，汉阳沙草馀凋瘵。此日湖天杀运收，阴飙旋雨来荒邱。可怜白骨纵横地，中有将军哭断头。
过黄鹤楼废址二首·其一
作者：谭溥
朝代：清
体裁：五言律诗

皓月冷江风，蛇山啸鬼雄。遗基空代谢，招鹤问穷通。谋醉知何地，兴怀此鄂中。神仙不可接，搔首怅苍穹。
过黄鹤楼废址二首·其二
作者：谭溥
朝代：清
体裁：七言律诗

此地曾逢黄鹤仙，楼高分据楚云巅。蛇山沽酒负良约，襄水回舟空昔缘。万古奇情销汉月，百年清梦冷湖天。问谁更擪江城笛，吹落梅花何处边？
挽彭玉麟联
作者：谭炳章
朝代：清
体裁：联

海外尚风烟，知公犹抱过河憾；门前数桃李，剩我忝为筑室人。
夏晚即事
作者：谭焕南
朝代：清

万壑苍茫天暝时，山高月影来楼迟。隔邻幼子读桃叶，薄醉老翁歌竹枝。蝙蝠檐牙避夜雨，蜘蛛屋角添晴丝。小姑呼伴采菱去，一派笑声喧碧池。
一萼红·吴山
作者：谭献
朝代：清

黯愁烟。看青青一片，犹认旧眉山。花发楼头，絮发陌上，春色还似当年。翠苔畔、曾容醉卧，听语笑、风动画鞦韆。一曲琴丝，十三筝柱，原是人间。细数总成残梦，叹都迷踪迹，只有留连。劫换红羊，巢空紫燕，重来步步回旋。尽消受、云飞雨散，化胡蝶、犹绕旧栏干。不分中年到时，直恁荒寒。
一萼红·爱伯桃花圣解庵填词阕
作者：谭献
朝代：清

昼阴阴。待题筝昵酒，华发谢冠簪。歌管东风，星霜别梦，前事都付销沉。黛眉浅、厌厌睡损，又唤起、帘外怨春禽。杏子单衫，梨花双靥，愁到而今。犹有平生词笔，只空枝细草，日日伤心。木末关河，云中殿阙，风雨无伴登临。愿重倚、如人宝瑟，数弦柱、芳岁共侵寻。记得班骓系门，一寸花深。
一萼红·用辽园韵志感
作者：谭献
朝代：清

梦无痕。记少年惨绿，容易白头人。镜影迷离，花阴琐碎，氍毹结束腰身。便楼上、下窥绣毂，空荡漾、日暮碧天云。悟后成痴，欢时又懒，澹处偏真。见说诗龙酒虎，泪珠光照乘，剑气通神。佳侠婵嫣，老仙游戏，丝丝沉水重温。任君笑、林逋冷落，只空山、抱暖玉梅魂。已是江潭杨柳，霜色如髡。
丁香结·舟夜寄陶汉过武昌
作者：谭献
朝代：清

妆镜人非，屋梁吟罢，寂寞酒尊棋墅。问少年游处。记断梦、几辈天涯尘土。千花和百草，同消受、叶上晓露。眉头曾有旧恨，更遣新愁来补。岐路。只马足难留，折柳长亭前度。小簟轻衾，今宵酒醒，试哦离句。人世原有甘瓜，我觉瓜仍苦。况班骓郎去。心事何时再吐。
丑奴儿慢
作者：谭献
朝代：清

晴云做暖，如睡寒山初醒。尚留得婆娑衰柳，忍记青青。几点芦花，误看飞絮化浮萍。霜林深处，残红未了，一样飘零。浅水渺茫，画船归后，箫鼓都停。问吹笛、楼头人去，记否丁宁。省识春风，踏歌扶醉上湖亭。而今依旧，青衫中酒，落照西泠。
东风第一枝
作者：谭献
朝代：清

省识花风，惊回梦雨，轻寒恰又轻暖。断魂红袖香残，半醒翠尊酒浅。空阶竹影，又讶是、青袍微展。正故园、数点幽花，欲寄一枝人远。从别后，帐中泪眼。知忆否，楼头素面。惨凄晓镜孤莺，冷落旧巢旅燕。虚帘钩起，有一片、柔肠同捲。便好春、过了江南，怕过往时庭院。
临江仙·和子珍
作者：谭献
朝代：清

芭蕉不展丁香结，匆匆过了春三。罗衣花下倚娇憨。玉人吹笛，眼底是江南。最是酒阑人散后，疏风拂面微酣。树犹如此我何堪。离亭杨柳，凉月照毵毵。
临江仙·和子珍
作者：谭献
朝代：清

芭蕉不展丁香结，匆匆过了春三。罗衣花下倚娇憨。玉人吹笛，眼底是江南。
最是酒阑人散后，疏风拂面微酣。树犹如此我何堪？离亭杨柳，凉月照毵毵。
临江仙·纪别
作者：谭献
朝代：清

昨夜酒阑人未见，玉郎从此天涯。清秋倦客正思家。十年影事，回首梦京华。不分车前重握手，柔肠结了还加。啼痕欲写脸边霞。无言强忍，怕染路旁花。
二郎神·清秋夜集人月如画当欢欲愁
作者：谭献
朝代：清

吐云华月，便坠作、镜中娇面。正玉树烟迷，香兰雾细，赚得柔情似茧。素扇携来团栾影，有几日、轻凉相见。思浅绿酒波，低红灯穗，尽容留恋。听遍。晚楼倚笛，不胜凄怨。但婉娈清歌，碧天如水，一片梁尘在眼。宝瑟比人，春华同笑，芳景怕成秋苑。还只恐，后夜风风雨雨，画帘愁捲。
代挽王有龄联
作者：谭献
朝代：清
体裁：联

裹创饮血，百战此孤城，痛雀鼠已无，云坏睢阳，方远乞贺兰破敌；循吏忠臣，一朝自千古，恨犬羊未尽，悲沉浙水，更谁生茹草遗民。
六幺令·寄题张韵访眠琴小筑
作者：谭献
朝代：清

绿阴时候，寒暖难将息。遥山几重遮眼，芳草向人碧。不分弦尘柱缓，板引都萧瑟。晚云离席。阳关休唱，客舍杨枝借颜色。未老江关庾信，文采留南北。试觅沧海成连，别梦怜风月。道是天涯语笑，付与闲筝笛。玉琴横膝。垂帘罢鼓，雨细烟深迟来客。
凤皇台上忆吹箫·和庄中白
作者：谭献
朝代：清

镜掩虚尘，枕寒别泪，绮窗暗换春风。悔翠眉轻别，花月匆匆。问讯赵家姊妹，看拥髻、都是愁中。双栖燕、雕梁在否，容易相逢。重重故山望断，有一片飞云、曾度墙东。想倚栏无语，玉袖啼红。不分银笙吹冷，调怨曲、销损芳容。春依旧，天涯断肠，人去房空。
千秋岁
作者：谭献
朝代：清

曲栏干外。前度轻红退。疏雨断，微云碎。新愁慵揽镜，旧病难忘带。江水阔，盈盈不渡空相对。意外同高会。寒减西园盖。好斗取，身长在。梦中芳草远，曲里朱弦改。留影去，依然明月生沧海。
南楼令·羊辛楣花溪吹笛图
作者：谭献
朝代：清

岸柳晚飕飕。馀酣漱碧流。却临风、三弄倚轻舟。吹得月华如水冷，有多少，古今愁。一雁度南楼。关山音信休。忆春风、花影帘钩。曾是罗襟曾是酒，浑不似，少年游。
南歌子
作者：谭献
朝代：清

不暖临分带，羞调已碎琴。当时情竭为知音。憔悴青山何况旧罗襟。黄月如冰冷，银杯借泪深。少年影事总销沉。只有微波来去到而今。
南浦
作者：谭献
朝代：清

杯行渐尽，便天涯，芳草送征轮。此去看花得意，休念酒边人。不是马前风雨，是临岐，别泪洒纷纷。只依然云树，无多烟水，一样动离魂。我是近来消瘦，最恹恹，伤别复伤春。怨杀浣纱溪水，不照旧罗裙。日暮归鸦飞尽，剩河桥，独立病中身。问翠衾何处，绿芜无语已黄昏。
卜算子·同卿属题曼陀罗室遗稿
作者：谭献
朝代：清

镜里绕馀香，花落风无定。流水依然傍画栏，不见徘徊影。愁语堕苍茫，今日重思省。曲罢无声似有人，只觉梁尘冷。
双双燕 绿阴 词同廉卿作用梅溪韵
作者：谭献
朝代：清

渐花事了，数寒食清明，断红香冷。人家绿暗，晓树后堂枝并。行到荒台废井。正天气阴晴难定。栏干竟日沉沉，镜里双鬟留影。幽径。罗衣露润，怪叶底声圆，乳莺轻俊。韦郎归也，莫是暮云催暝。刚许眠琴坐稳。算分付寻芳音信。娇病最怯春寒，雨过琐窗还凭。
古香慢·为胡研樵题桂花画扇
作者：谭献
朝代：清

翠锼片玉，黄唾灵芬，秋信江浦。等是林亭，倚到凉烟薄暮。不分伴孤吟，尚留得、凄蛩倦羽。络玲珑寄向万里，袖熏味却辛苦。更缥缈、蓬山何处。娥影高寒，国香无主。老质不眠，起粟肌消谁误。剪剪紫罗裳，算同瘦、瑶阶宿露。弄金风，又如墨、幂云筛雨。
台城路·题何青耜先生白门归棹图
作者：谭献
朝代：清

三山二水浑萧瑟，秋随断鸿来去。玉佩前尘，觚棱昨梦，吹堕苍烟凄楚。花开背橹。指白下门前，夕阳多处。叶叶轻帆，客心摇曳遽如许。沉吟今雨旧雨。记淮流月映，歌罢金缕。故国周遭，空城寂寞，眼底沧桑重数。西风问渡。恁老倦津梁，柳枝非故。词笔依然，写愁无一语。
壶中天慢·夏夜访遗园主人不遇
作者：谭献
朝代：清

眉痕吐月，倚新凉，罗袂流云栖暝。杨柳知门尘不到，记取羊求三径。叠石生秋，馀花媚晚，何地无幽景。先生舒啸，结庐只在人境。我是琴赋嵇康，依然病懒，即渐忘龙性。留得广陵弦指在，无复竹林高兴。裁制荷衣，称量药裹，况味君同领。清辉遥夜，碧天飞上明镜。
大酺
作者：谭献
朝代：清

奈枕常敧，裘常拥，愁病桃花时节。红芳原不改，过萧萧风雨，暗锁颜色。燕姹莺娇，梨昏柳暝，哀乐何曾忘得。惊心长亭路，但春泥没马，要留车辙。便山欲化云，絮都成泪，怨离伤别。年年挑菜日。怕多露、门外青芜湿。有几许、瑶琴馀恨，渌酒馀欢，到而今、总成追忆。更与吹横玉，还弄彻、落梅凄切。正迢递、斜阳驿。嘶骑遥驻，人在江城天末。倚楼忍听几叠。
大酺·问政山中春雨
作者：谭献
朝代：清

看舞榆低，丝杨绾，争忍良辰抛掷。无端敲竹雨，响空阶疑是，故人双屐。枕湿炉寒，杯空剑锈，吹鬓东风欺客。劳劳亭前路，便伤心不似，少年时节。者人远多忘，书催难好，付渠怜惜。泥涂遥望极。望中见、山外天空阔。怕说与、莺儿巧啭，蝶子轻翻，待相逢、翠帏将息。暖到双罗袖，曾记得、牵萝颜色。更长笛、谁吹彻。梅瓣都坠，容易缃英收拾。脆圆几时荐席。
好事近
作者：谭献
朝代：清

花入画屏秋，花外夕阳僝僽。高柳病蝉嘶起，却晚晴时候。酒边知是笑啼难，风味记新旧。独掩盈盈画扇，忍伴人消瘦。
尉迟杯·西湖感旧周韵同潘少梅丈作
作者：谭献
朝代：清

平堤路。正落照、欲下城头树。离离草色城阴，前日钿车来处。东风宛转，吹不醒、离魂梦南浦。却相逢、柳外黄昏，送他双燕归去。回头海国浮云，难忘是、园林坐石萍聚。唱彻家山浑萧瑟，话几许、零歌断舞。如今又、江深草阁，但添得、巴山一夜语。问飘来、甚处箫声，倚楼应是愁侣。
小重山·二月二日同冯笠尉江皋村行
作者：谭献
朝代：清

陌上依然草色薰。柳棉犹未卸，雨如尘。相望珠箔一年春。江城畔，无地展芳尊。桃蕊两三分。竹篱茅舍外，乍含颦。少年何处醉红裙。风光好，留与白头人。
小重山·用定山堂韵题顾横波小像
作者：谭献
朝代：清

人与江山并是柔。六朝新乐府，梦前游。玉梅花下月如钩。扶香影，幽绪上眉头。柳下白门秋。几番欢笑罢，几番愁。内家梳裹倚风流。尚书老，怊怅旧妆楼。
山花子
作者：谭献
朝代：清

曲曲银屏画折枝。檐花欲笑向伊谁。楼上轻寒罗袂薄，最相思。频拂粉绵鸾镜暗，乍调筠管凤箫迟。绿鬓徘徊浑不是，少年时。
山花子
作者：谭献
朝代：清

门外萧郎骏马行。章台初日踏歌声。妆阁夜长金穗落，未分明。黛掩啼眉山隐约，竹调怨曲玉珑玲。胡蝶梦中单枕侧，不须惊。
忆旧游
作者：谭献
朝代：清

正潇潇风雨，漠漠城关，如此重阳。负了寻秋约，怕登山临水，楚怨微茫。廿年旧游踪迹，分付与衰杨。算省识当时，六朝裙屐，九日壸觞。秋凉。绮怀减，想似水僧寮，润到衣裳。各有看花泪，黯青袍颜色，冷落馀香。一任昼阴阴地，愁雁语昏黄。待洗出秋容，明湖寸碧西子妆。
摸鱼儿
作者：谭献
朝代：清

悄无人、绣帘垂地，轻寒恻恻如许。东风送暖衣才卸，还又绕楼疏雨。春好处。怕落了梅花，便算青春暮。红儿笑语。道薜荔墙根，鞦韆索下，芳草绿无数。天涯远，不断行云去去。征鸿妆计休误。红桥双屐芹泥滑，寂寞踏青游侣。从闲阴，任折柳听莺，年少判虚度。怀人正苦。更捲起重帘，芜烟漠漠，斜日暗南浦。
摸鱼儿·用稼轩韵自题复堂填词图
作者：谭献
朝代：清

唱潇潇、渭城朝雨。轻尘多少飞去。短衣匹马天涯客，遥见乱山无数。留不住。又只恐飘零，长剑悲岐路。旧时笑语。待寄与知心，被风吹断，晓梦托萍絮。瑶琴上，曲调金徽早误。深宫人复谁妒。一弦一柱华年赋。但有别情吟诉。鸲鹆舞。已草草青春，红袖归黄土。斜阳太苦。独自上高楼，迷离望眼，不见送君处。
无闷·早雪
作者：谭献
朝代：清

云幂银屏，风满画檐，阳雁宵飞向尽。却梦枕犹欹，酒怀初醒。早是镂冰试手，送大地无尘山河冷。苑荒竹瘦，声声碎玉，鹤眠同惊。凄紧。在人境。比卧老山空，一般孤迥。已误了华年，那堪重省。吹上萧萧短发，怕镜里难销相思影。傥故里、留语春风，待我落梅花信。
更漏子
作者：谭献
朝代：清

酒杯停，人语细。月午绣帘垂地。收玉钿，捲罗衣。海棠憔悴时。清漏断，回肠转。谁道秋宵更短。才半晌，又三更。疏灯闻雁声。
最高楼·金眉老烟雨寻鸥图卷中有王定甫通政、陈实庵编修、蒋鹿潭大使、宗湘文郡守及眉老唱和词
作者：谭献
朝代：清

烟雨里，脉脉只悲秋。风片薄，酒波柔。绿杨不是灵和树，白头重上采菱舟。百年身，千古事，一登楼。春去也、倡条和冶叶，人去也、断云还缺月，凉别袂，触乡愁。相逢客路如南雁，欲寻旧梦问闲鸥。剩华年，与流水，两悠悠。
望江南
作者：谭献
朝代：清

东风路，如画是家山。草色却随流水绿，夕阳只在有无间。燕子话春寒。
木兰花慢·桃花
作者：谭献
朝代：清

过风风雨雨，尚留得、一丛花。便欲舞还停，如颦又笑，巷曲人家。胡麻。赚侬老去，者仙山一出是天涯。消受趁时匀染，靥边片片朝霞。交加照水一枝斜。鬓影误年华。记渡江用楫，停辛伫苦，别梦都差。丹砂。漫寻句漏，向红尘何处走云车。只是轻衾小簟，从渠玉管金笳。
柳梢青
作者：谭献
朝代：清

如此春风。都来付与，病里愁中。竹笑兰言，云愁海思，细数遭逢。先生坐老墙东。看树树庭花谢红。楼上筝声，陌头鞭影，一样匆匆。
柳梢青·再题鬻寝盦填词图
作者：谭献
朝代：清

老去思量。香初茶后，总是欢场。定子当筵，笛家旧曲，唱出伊凉。林花几日芬芳。任邻蝶寻花过墙。情只宜闲，迷还是悟，剩与荒唐。
桂枝香·秦淮感秋
作者：谭献
朝代：清

瑶流自碧。便作就、可怜如许秋色，只是烟笼水冷，后庭歌歇。帘波澹处留人影，袅西风、数声长笛。彩旗船舫，华灯鼓吹，无复消息。念旧事，沉吟省识。问曾照当年，惟有明月。拾翠汀洲，密意总成萧瑟。秦淮万古多情水，奈而今、秋燕如客。望中何限，斜阳衰草，大江南北。
氐州第一·柬邓石瞿四明
作者：谭献
朝代：清

容易新霜，栖遍岸柳，青鬓照影都换。簟拂床虚，尘凝镜暗。依约妆楼晼晚。前度斜阳，又冷照、栏干西畔。瑟柱分明，琴丝掩抑，数声来雁。憔悴江关须作达，好禅榻、闲中排遣。树老人前，云先梦去，说那堪留恋。向园林、长望处，微酲后、花深砌满。倘忆春前，本无花、帘栊罢捲。
水调歌头·东坡铜印
作者：谭献
朝代：清

明月几时有，化为百东坡。文章寿比金石，眼底古人多。天上星官名姓，翠落峨眉山影。著手一摩挲。党禁偶然百，尘劫几番过。随朝直，同远谪，未销磨。此中空洞，无物棱角尚嵯峨。拈到如神诗笔，付与朝云拂拭，印印想婀娜。好事风流者，持此傲随和。
水调歌头·汉龙氏镜为辽园赋
作者：谭献
朝代：清

老泪向谁洒，唤取镜中人。照残今日哀乐，阅过古来春。持此吉羊文字，试问当时龙氏，可有百年身。光采一时发，留写板仙真。尚方制，罗十二，纪芳辰。花当叶对，无恙先后出风尘。月枉天边圆缺，珠有人间离合，好好伴脂痕。莫问笑啼事，吾已谢冠巾。
江城子
作者：谭献
朝代：清

江城垂柳一枝枝。别君时。日迟迟。不道东风，又是隔年期。雾鬓云鬟憔悴损，除镜子，没人知。小楼花发故人非。送斜晖。信音稀。有恨无言明月，上罗帏。金鸭香残鸳袖冷，刚许道，莫相思。
河传
作者：谭献
朝代：清

楼畔。轻唤。鬓低垂。欲语含羞语迟。送郎出门郎马嘶。相思。梦回侬未知。难倩征鸿传我意。情似水。空洒无名泪。画鸳鸯。更漏长。残妆。君眠何处床。
法曲献仙音·盩厔路山甫罢官客淮上
作者：谭献
朝代：清

高柳无丝，幺荷非镜，赚得春人都老。坐断斜阳，梦回行雨，残英有枝空绕。凝望眼江波渺。离尊那堪倒。浑闲了。恁妆台、入时梳裹，听杜宇、帘捲总成独笑。风雨满天涯，奈而今、眉黛慵扫。怕损鱼鳞寄音书，流宕难到。问楼头月色，后夜隔花凉照。
洞仙歌
作者：谭献
朝代：清

栏干溅碧，叠苔痕多少。芳树阴阴断啼鸟。记簪榴日暖，折柳风疏，妆镜畔，敛袖愁蛾淡扫。陌头新燕去，烟雨无情，遮断香车往来道。徐起拂青琴，弦上尘生，凭传语知音归早。怕此去、秋声满江亭，剩把酒登楼，乱鸿衰草。
洞仙歌·初秋
作者：谭献
朝代：清

杨枝弄碧，系天涯心眼。几日凉风便零乱。画桥边，一片流水无声，人独立，暮角将愁吹断。春城烟雨里，如梦帘栊，曾拂檐花笑相见。我已厌闻歌，玉笛苍凉，又吹起十年清怨。问采采、芙蓉隔西洲，却树下门前，为谁留恋。
浣溪纱
作者：谭献
朝代：清
体裁：词

昨夜星辰昨夜风。玉窗深锁五更钟。枕函香梦太匆匆。帘阁焚香烟缥渺，栏杆擪笛月朦胧。碧桃花下一相逢。
浣溪纱
作者：谭献
朝代：清

昨夜星辰昨夜风。玉窗深锁五更钟。枕函香梦太匆匆。帘阁焚香烟缥缈，栏干擪笛月朦胧。碧桃花下一相逢。
浣溪纱
作者：谭献
朝代：清

是处楼台是处风。夕阳欲下可怜红。水晶帘外望玲珑。芳草生时人似雁，镜奁掩处鬓如蓬。不成将息只匆匆。
浣溪纱
作者：谭献
朝代：清

记得华年是镜中。背灯人面隔花风。天涯只在桂堂东。不语任他瑶瑟冷，回头已是画屏空。十年影事忒匆匆。
浣溪纱·樊云门词卷
作者：谭献
朝代：清

别院东风著意吹。晶帘不卷雨霏霏。等闲过了牡丹时。花外燕莺犹旖旎，酒边筝笛没参差。道人原不解相思。
浣溪纱·舟次吴门
作者：谭献
朝代：清

五十三桥未是长。水流不断似回肠。弄风帆影过吴江。玉枕啼痕犹昨日，翠楼人语已他乡。真愁强笑费商量。
浪淘沙
作者：谭献
朝代：清

未雨已沉沉。帘外轻阴。澹黄柳色望中深。一片东风吹乍起，江上愁心。倦眼阻登临。袖手闲寻。云愁海思两难禁。百草千花浑不解，独自沉吟。
浪淘沙
作者：谭献
朝代：清

杨柳暮萧条。风雨潇潇。别时春水满河桥。几日江南鸿雁到，燕子辞巢。玉树向人凋。角枕无聊。啼痕新旧总难销。楼上黄昏帘不捲，明月今宵。
浪淘沙
作者：谭献
朝代：清

栏槛雨丝柔。锦树当楼。芙蓉零乱作深秋。不信浮云从此去，都是离愁。酒尽暮江头。怕听箜篌。青袍多少泪痕留。残月杏花帘幕下，往日风流。
浪淘沙
作者：谭献
朝代：清

芳意久阑珊。病卧江关。绿波芳草强留欢。盼得春来春又老，如此春寒。风雨更漫漫。烛灺香残。一声笛唱念家山。庭院无人花有泪，孤负雕栏。
清平乐
作者：谭献
朝代：清

东风吹遍。稚柳垂青浅。云树朦胧千里远。望见高楼不见。楼前塞雁飞还。愁边多少江山。忍把棉衣换了，玉梅花下春寒。
清平乐·用樊橄韵题溪楼延月补图
作者：谭献
朝代：清

溪光月浣。楼上秋深浅。镜槛幽花开落半。情思巷中徒满。百季艳冷愁荒。卷头点笔生凉。飞过轻鸿片片，皱波旧影难藏。
渡江云·大观亭同阳湖赵敬甫江夏郑赞侯
作者：谭献
朝代：清

大江流日夜，空亭浪卷，千里起悲心。问花花不语，几度轻寒，恁处好登临。春幡颤袅，怜旧时、人面难寻。浑不似、故山颜色，莺燕共沉吟。销沉。六朝裙屐，百战旌旗，付渔樵高枕。何处有、藏鸦细柳，系马平林。钓矶我亦垂纶手，看断云、飞过荒浔。天未暮，帘前只是阴阴。
湘春夜月
作者：谭献
朝代：清

度芳洲，绿波碧草茫茫。便觉一片春情，分付与离觞。人在万梅花下，耐几分风雪，有几分香。却画桡载酒，邮亭折柳，别绪方长。青袍似草，飘零词笔，禅鬓苍苍。玉笛声中，吹起了、恋香双羽，花落江乡。修眉镜暗，等甚时、重照梅妆。算再到，只空枝月影、宵深漏断，还上船窗。
湘春夜月
作者：谭献
朝代：清

忒迷离，几番风雨花朝。剩有一片芳尘，浑望断红桥。燕子绕梁飞遍，为怕伊憔悴，替垒香巢。早长亭折柳，天涯尽处，春去难招。空阶夜色，弯弯月冷，罗袂飘摇。天末风生，吹皱了、浣纱溪水，溅上夭桃。一襟红泪，照往时、鬓影萧条。算此际，有愁人似我、朱楼缥缈，无寐吹箫。
满庭芳
作者：谭献
朝代：清

花是将离，曲成怜子，心情不似当年。桃笙选梦，绿酒说从前。满地萝阴似水，无人到、斗草栏边。风初起、池萍点点，摇荡不成圆。闻蝉。杨柳外，乍调脆管，半涩新弦。试重问齐宫，旧事谁传。消受晚来风露，离亭树、淡欲生烟。声徐歇，高楼微月，翠袖隔重帘。
满庭芳·和王六潭
作者：谭献
朝代：清

去住风花，东西沟水，年年小簟轻衾。草如青鬓，不任晓霜侵。乍可梨云柳雾，啼莺破、影事重寻。持杯听、春人渐老，香梦已销沉。端阳。今日是，况逢长至，慵醉孤斟。却行来楚泽，吟遍骚心。海上初生明月，天涯照、几处罗襟。襟前涴，酒痕和泪，泪比酒痕深。
满江红·汉十二辰镜和谦斋
作者：谭献
朝代：清

天上人间，难得此、长圆明月。羌付与，舞鸾羞影，凉蟾慵啮。耐冷不随孤剑化，拂尘浑似轻绡滑。更扣来，碧玉一声声，真尤物。兴亡过，情先竭。文字古，磨还灭。喜沉霾无恙，尚访珍迹。十二辰中铅有泪，千年劫后鸿留雪。奈镜边，心事笑啼难，何堪说。
点绛唇·临平道中
作者：谭献
朝代：清

侧帽东风，轻桡剪断朝来雨。去年客路。愁听车铃语。黛色临平，影作眉痕聚。春如许。玉人心绪。恐被眉痕误。
玉楼春
作者：谭献
朝代：清

青山日日流莺语。啼得春来春又去。好云不似故乡多，行雨依然相送处。楼台金粉江南路。欲寄相思无处所。清明雾里湿梨花，寒食烟中迷柳絮。
琐窗寒·寄答叶兰台粤中
作者：谭献
朝代：清

拂拭琴丝，徘徊镜槛，与花俱老。单衫泥酒，片月入侬怀抱。向空梁、数残漏声，故心待寄绵绵道。者风吹笑语，望中还是，天涯芳草。春杳。家山好。剩晚唱樵歌，倦云淼淼。知音不见，枉忆旗亭年少。似行人、攀折去时，断肠柳外迷晚照。恁荒凉、目送遥鸿，又说飞难到。
琐窗寒·连夕与子珍步月，秋心渺绵，感赋此解，用玉田韵
作者：谭献
朝代：清

浅酌吟香，单衣却烛，画栏同凭。虚帘捲起，月上一庭花影。问何时、羽衣舞残，玉楼远忆人闲冷。恁无端叶底，新霜不管，井梧飘尽。苔润。寻芳径。便凉收翠扇，暖馀金鼎。含情写怨，误了弄潮音信。正阁中、秋梦不成，亸鬟海棠花下等。傍妆台、镜子团栾，天涯归未稳。
瑞鹤仙·吴梅隐眠鹤盦
作者：谭献
朝代：清

早霜侵薄鬓。似化鹤当年，翔欢啼惧。山空赋招隐，好牵萝溪上，风轻露冷。缡褷息影。却付与、新巢夜永。趁人闲骨相，怜肥换了，黑甜幽境。还省。乘云迢递，倚笛高寒，倦飞多警。予怀忍俊。同龛待习禅定。恁林逋多事，岩花开落，又唤游仙梦醒。伴先生、独舞婆娑，不曾睡稳。
瑞鹤仙影·白石客合肥，自度此曲，予用其韵题王五谦斋小辋川图，安得哑筚篥倚之
作者：谭献
朝代：清

越阡度陌。凉云下芜城，一例萧索。故山可隐，名园有主，不闻残角。倾襟未恶。更消受青尊酒薄。试重歌、蓝田辋曲。冷句写寂寞。回首芳林晚，读书弦诗，少时行乐。剪灯细雨，剩檐花、向人徐落。燕到淮南，者门巷年年记著。弄扁舟，却问野水赋旧约。
甘州
作者：谭献
朝代：清

问萧条底事走天涯，席帽拂黄尘。又当筵红烛，金尊中酒，惆怅逢春。回首花幡彩胜，袅袅倚楼人。一别高楼去，日日含颦。况是物华轻换，望长安不见，宵梦难真。便明年人面，双笑恐无因。悔从前天寒罗袖，倚娇柔、只是少温存。思今夕，掩盈盈泪，几处销魂。
百字令·和张樵野观察题倪云劬花荫写梦图
作者：谭献
朝代：清

云英为水，荡春魂，一片落花浮席。鹦鹉帘栊人在否，属付东风留客。雷送车尘，月裁扇影，容易双成只。美人香草，百年难忘今夕。见说坠梦迷离，游仙大小，乐府翻新拍。多少相思红豆树，未抵明珠三百。种柳光阴，牵萝身世，付与谁怜惜。千丝织尽，支机天上馀石。
相见欢
作者：谭献
朝代：清

往时几度春风。过匆匆。最苦今年人去，落花红。月如水，光千里，与谁同。一样翠衾香冷，枕函空。
眉妩
作者：谭献
朝代：清

正荼蘼香软，楝子风斜，留取看花眼。陌上楼头梦，停杯斝、珠栊遥待归燕。笑言款款。闲阻深、侬汝同感。算浑似、一片行云坠，入怀抱重暖。何限。襟情萧散。有艳分花药，柔弄词翰。曾乞银河巧，回文字、轻帆来系津缆。曲中试点。倚隔帘、琴韵幽远。恁禁受文君，弦解语、笑相见。
眉妩·梅花洲小泊寄赵桐孙张玉珊杭州
作者：谭献
朝代：清

看霜栖柏树，风约芦埼，舷叩小桥暝。屈指芙蓉老，冬心谁寄香讯。断霞记省。料轻鸿、曾照双影。更堪想、一角朱楼小，画眉远山靓。赵北张南门径。羡买邻计好，沽酒村近。约略红裙醉，鸳鸯曲、琵琶弹到弦冷。泛舟路稳。问榜人、消息应准。却洲畔梅开，归趁春风未醒。
真珠帘·题吴子述春眠风雨图
作者：谭献
朝代：清

参差画阁灯昏了。忒匆匆、醉里曾眠芳草。草色绿依稀，染泪痕多少。针线春衣寻旧迹，傍枕函、残香犹绕。休道。者空房心胆，与乡同小。不分东风尘世，伴孤吟只是，青琴声杳。楼外雨潺潺，便花随人老。一二三更都数遍，算只有、情天难晓。还早。却燕子梁间，何曾惊觉。
破阵子·泊舟见官柳一枝亭亭如盖感赋此阕
作者：谭献
朝代：清
体裁：词

紫燕黄鹂寒食，绿窗朱户清明。帘幕尚留飞絮影，衣带谁闻拜月声。画栏携手行。野水脸波添满，远山眉黛同青。题作人闲端正树，驿路斜阳一片明。西风容易生。
秋霁·嘉誉吴蜀乡南湖秋帆画卷
作者：谭献
朝代：清

宵簟微凉，望向晓汀洲，晚柳颜色。载酒游踪，读骚心事，远天雁程萧瑟。渡头雨歇。绕船一片残荷碧。有影拂蘋棹、水楼娇燕已如客。还念绮岁，未折连枝，秀盈南湖，题句清绝。涴霞林、馀飔送响，随流商调向人咽。横笛短箫浑寂寂。便讨春去，一样薄醉孤吟，弄芳盟誓，祓愁将息。
经心书院
作者：谭献
朝代：清
体裁：七言律诗

盈盈怀袖尚馨香，意外行吟江汉长。逝水不随耆旧尽，高文终与道心妨。看云眼底千秋事，击筑声中五月凉。只是相逢同一笑，浮屠多少旧时桑。
绮罗香·白莲
作者：谭献
朝代：清

与月依依，非烟脉脉，独抱愁根迟暮。一片行云，争许妙香留住。惊梦醒、返照当楼，听歌起、棹舟归浦。正相怜、病榻维摩，拂衣正在花深处。飘零人事尽改，休唱田田旧曲，江南乐府。远水生秋，消受和烟和露。怜往日、罗袜凌波，愿化身、胆瓶深护。恁禁得、摇荡真圆，银塘连夜雨。
绮罗香·题李爱伯户部沅江秋思图用梅溪韵
作者：谭献
朝代：清

草瘦芳心，柳迷倦眼，回首佳人迟暮。一片愁魂，还被水云留住。思故国、不隔西风，奈离绪、尚萦南浦。最怜他、松柏同心，往来寂寞钿车路。清秋江上望远，只恐回帆浪急，公今无渡。雾失峰青，憔悴镜中眉妩。垂翠箔、人忆当年，倚簟床、梦醒何处。恁禁得、弹冷筝丝，潇湘和雁语。
花犯·唐郪梅花林下作
作者：谭献
朝代：清

倚东风，看花雾冷，芳心付流水。去帆阴里。望暮雨朝云，无限离思。弄珠负了韶年纪。前欢犹剩几。恁记省、半江颜色，婵娟相料理。无言绕花易黄昏，依稀认，窈窕文禽烟际。仙袂举，疏枝外、不禁憔悴。涟漪碧、晚来照影，春梦好、怜他莺唤起。但领取、玉楼颦笑，寒香生翠被。
芳草·送别
作者：谭献
朝代：清

问西风，玉阶芳草，门前便是天涯。骊歌听唱彻，漫持残酒，泪满金杯。罗衣亲拂拭，恋馀香、曾入侬怀。暂握手匆匆，不语斜日楼台。频催。满堂丝竹，离亭畔、恁许徘徊。登车还在眼，玉容憔悴损，首莫轻回。银屏人寂寂，有年时、明月重来。算此后、翠衾梦断，梦亦疑猜。
苏幕遮
作者：谭献
朝代：清

绿窗前，红烛底，小拨檀槽，月荡凉烟碎。夜静衔杯风细细。吹上罗襟，仍是相思泪。病谁深，春似醉。陌上桃花，门内先憔悴。梦到高楼星欲坠。零露无声，冷入空闺里。
菩萨蛮
作者：谭献
朝代：清

朱弦掩抑声如诉。钿蝉金雁飞无数。人去几时回。行云何处来。画栏团曲曲。敲折搔头玉。花老郁金堂。闲熏沉水香。
菩萨蛮
作者：谭献
朝代：清

深宫柳色慵眠起。章台夹道车如水。付与可怜春。房栊藏玉人。绿苔缘砌上。燕啄铜铺响。残醉醒还迷。门前闻马嘶。
菩萨蛮
作者：谭献
朝代：清

绮窗香暖屏山掩。菱花半照愁蛾敛。绣线怯衣单。鹃啼风雨寒。远山眉翠薄。素靥辉珠箔。红袖倚花枝。亭亭三五时。
菩萨蛮
作者：谭献
朝代：清

象床触响钗梁凤。娇莺唤断春闺梦。裙衩映垂杨。曾惊游冶郎。一从春色去。玉貌浑非故。夫婿是浮云。愁风愁水频。
蓦山溪
作者：谭献
朝代：清

宵来稷雪，万瓦留馀素。裛袖访疏香，恁繁花，须寻澹处。一层镜槛，浅黛映双双，寒初度。秋先去。老倦春风路。如烟绮梦，听罢霖铃雨。不为折腰难，为招子，东篱旧侣。人闲纵好，珍重看花辰，天付与。尊徐举。帘外轻阴暮。
虞美人
作者：谭献
朝代：清

天风吹落楼头月。客鬓生华发。枕函迷梦醒还空。帐外一星灯穗吐微红。书来犹涴封时泪。留得相思字。江南芳草又逢春。只觉一般春色不宜人。
虞美人
作者：谭献
朝代：清

柔尘吹暗丝鞭道。绣毂知多少。玉河柳色又今年。消受飞花飞絮晚风前。斜阳只合迟迟下。我已魂销也。残妆有镜更无人。留得镜中小影自温存。
虞美人
作者：谭献
朝代：清

霞明烟细还如旧。只觉桃花瘦。有风无雨过清明。惯了天涯不惯杜鹃声。玲珑格子炉香袅。只共梨花笑。倘教吹笛影儿双。多谢四更山月照幽窗。
虞美人·题李香君小像
作者：谭献
朝代：清

东风冷向花枝笑。转眼花枝老。澹烟依旧送南朝。留得美人颜色念奴娇。天涯一样文章贱。公子时相见。酒杯倾与隔江山。山下无多杨柳不堪攀。
蝶恋花
作者：谭献
朝代：清

下马门前人似玉。一听班骓，便倚栏干曲。乍见回身蛾黛蹙。泥他絮语怜幽独。燕子飞来银蒜触。却怕窥帘，推整罗裙幅。语在修眉成在目。无端红泪双双落。
蝶恋花
作者：谭献
朝代：清

帐里迷离香似雾。不烬炉灰，酒醒闻余语。连理枝头侬与汝。千花百草从渠许。莲子青青心独苦，一唱将离，日日风兼雨。豆蔻乍残杨柳暮。当时人面无寻处。
蝶恋花
作者：谭献
朝代：清

庭院深深人悄悄。埋怨鹦哥，错报韦郎到。压鬓钗梁金凤小。低头只是闲烦恼。花发江南年正少。红袖高楼，争抵还乡好。遮断行人西去道。轻躯愿化车前草。
蝶恋花
作者：谭献
朝代：清

庭院深深秋梦断。玉枕新凉，雨气如秋乱。一炷炉香烧渐短。空房无语芳心软。小胆惺忪谁是伴。瘦到支离，病比年年懒。眼底朱栏干里远。西风几点南飞雁。
蝶恋花
作者：谭献
朝代：清

抹丽柔香新欲破。为卜团栾，暗数盈盈朵。睡起鬓边低渐堕。镜前细整留人坐。却换罗衣怜汗颗。不唤红儿，自启葳蕤锁。一握鬟云梳复裹。半庭残日匆匆过。
蝶恋花
作者：谭献
朝代：清

栀子花残蝴蝶瘦。镜里晨昏，总是愁时候。梦到江南人在否。断魂付与青青柳。过尽春风三月后。门外斜阳，马上休回首。私语难忘今日酒。玉栏干畔携双袖。
蝶恋花
作者：谭献
朝代：清

栏外东风还似旧。生色真香，只共春消瘦。小立心情如病酒。梨花满地慵回首。记想班骓人去后。薄醉孤吟，无分同禁受。点点啼痕垂广袖。夕阳又是愁时候。
蝶恋花
作者：谭献
朝代：清

楼外啼莺依碧树。一片天风，吹折柔条去。玉枕醒来追梦语。中门便是长亭路。眼底芳春看已暮。罢了新妆，只是鸾羞舞。惨绿衣裳年几许。争禁风日争禁雨。
蝶恋花
作者：谭献
朝代：清

玉颊妆台人道瘦。一日风尘，一日同禁受。独掩疏栊如病酒。捲帘又是黄昏后。六曲屏前摧素手。戏说分襟，真遣分襟骤。书札平安君信否。梦中颜色浑非旧。
蝶恋花·庭院深深人悄悄
作者：谭献
朝代：清
体裁：词

庭院深深人悄悄。埋怨鹦哥，错报韦郎到。压鬓钗梁金凤小，低头只是闲烦恼。
花发江南年正少。红袖高楼，争抵还乡好。遮断行人西去道，轻躯愿化车前草。
蝶恋花·庭院深深人悄悄
作者：谭献
朝代：清

庭院深深人悄悄，埋怨鹦哥，错报韦郎到。压鬓钗梁金凤小，低头只是闲烦恼。
花发江南年正少，红袖高楼，争抵还乡好？遮断行人西去道，轻躯愿化车前草。
蝶恋花·水香庵饯春
作者：谭献
朝代：清

零乱杨枝千万缕。今日为萍，昨日还飞絮。禅榻鬓丝春又去。东风不伴闲花住。几点绕帘梅子雨。润到屏山，画个江潭树。门外天涯芳草暮。眉颦深浅浑无语。
蝶恋花·玉颊妆台人道瘦
作者：谭献
朝代：清

玉颊妆台人道瘦。一日风尘，一日同禁受。独掩疏栊如病酒，卷帘又是黄昏后。
六曲屏前携素手。戏说分襟，真遣分襟骤。书札平安君信否？梦中颜色浑非旧。
蝶恋花·题瑞石山民画兰
作者：谭献
朝代：清

林下水边春欲去。花自忘言，归日风吹雨。棐几湘帘寻伴侣。天涯香草浑无主。憔悴灵均曾作赋。芳意如何，离思朝还暮。回首卅年空谷路。当时结佩人何处。
西河·用美成金陵词韵题甘剑侯江上春归图
作者：谭献
朝代：清

江上地。长亭草树犹记。梦回故国渺乡心，断鸿唤起。万方一概听笳声，烟波来去无际。女墙夜月过小市。照飞蓬、归来千里。往事几回尘世。只龙蟠虎踞山形，依旧还枕滔滔、寒流里。
西河·用美成金陵词韵题甘剑侯江上春归图
作者：谭献
朝代：清

江上地。长亭草树犹记。梦回故国渺乡心，断鸿唤起。万方一概听笳声，烟波来去无际。耿长剑，何处倚。杨枝渡口船系。乌衣巷畔有春风，晚芦故垒。倒吹泪点上征衣，知他江水淮水。女墙夜月过小市。照飞蓬、归来千里。往事几回尘世。只龙蟠虎踞山形，依旧还枕滔滔、寒流里。
角招·荷花
作者：谭献
朝代：清

近来瘦。还如蘸水拖烟，渐老堤柳。欲寻云际岫。荡桨采菱，多刺伤手。悲秋病久。看褪尽、红衣莲亩。昨日柔香缥缈，有三十六鸳鸯，向花前低首。空有。抱香两袖。江南信息，争唱新词秀。翠盘珠乍溜。强雨微波，重来时候。登楼念旧。叹绿鬓、消磨尊酒。莫遣箫声更奏。怕双泪、湿青衫，人归后。
解语花·陶少筼珊帘试香图
作者：谭献
朝代：清

花镂宝蕊。酒蘸香波，妙艳相思句。卷帘微雨。炉烟里、小坐避人不语。柔馨澹泞，在几曲银屏深处。清夜游、微步珊珊，散满车尘路。我亦凤城小住。好沾兰染麝，姚冶游侣。分囊传帕，都销冷，但有暖心一缕。秋情未暮。更缭绕、月魂疑雾。襟袖寒、携向天涯留，旧恨如许。
解连环
作者：谭献
朝代：清

后堂春晚。背红灯影里，酒寒人散。自卷幔、别泪栏干，正斜月辉辉，断云天远。半晌偎侬，怎便是、三更三点。叹从今只有，妆台镜子，照人心眼。回头岁华荏苒，记无多笑语，总添哀怨。谩付与、约指双环，问何日题诗，定情相见。绣幄香泥，好护惜、明年宿燕。待萧郎、白马归来，絮飞满院。
诉衷情·村燕
作者：谭献
朝代：清

梨花澹白自成村。花下不开门。春愁更与谁道，凭燕子话黄昏。帘乍卷，觅巢痕。与销魂。问伊求处，绿草天涯，有个人人。
谒金门
作者：谭献
朝代：清

人寂寂。江北江南春色。绕树轻烟迷倦客。烟中山半额。榆火梨花时节。独自怎生将息。帘外弄寒风又急。子规听不得。
谒金门
作者：谭献
朝代：清

烟雨里。十二栏干慵倚。飞絮飞花人似醉。生憎江上水。检点罗衣残泪。带眼莫将春系。梦短梦长浑不记。馀寒怜翠被。
谒金门
作者：谭献
朝代：清

空缱绻。休认当年人面。雨雨风风浑不管。落花飞满院。付与清明魂断。折得杨枝还短。树下门前千里远。出门侬又懒。
谒金门·春晓
作者：谭献
朝代：清

人未起。听尽一湖春水。林外杜鹃声不已。杜鹃花发未。多少深闺罗绮。临镜不胜悲喜。花发迟迟花落易。留春须早计。
踏莎行·画柳
作者：谭献
朝代：清

玉树微寒，琐窗宿雨。分明梦到闲庭宇。一重帘幕对西风，离愁不断浮云去。来雁惊秋，吟蛩向暮。江乡景物还如许。几番残月又新霜，当时折柳人何处。
醉太平·万涧民空羚诗思图
作者：谭献
朝代：清

愁轻梦轻。风声水声。孤舟小泊空羚。正更残酒醒。今情古情。长亭短亭。竹枝赠与湘灵。续离骚未成。
采桑子
作者：谭献
朝代：清

栏干一夜霜华重，梦坠寒烟。鬓老秋蝉。菡萏香残似去年。朱颜总被寻常误，筝柱慵拈。帘幕依然。碧树当楼更可怜。
金缕曲
作者：谭献
朝代：清

离思无昏晓。不分明、东风吹断，旧时颦笑。疏雨重帘烟漠漠，花色雨中新好。又只怕、人随花老。珍重乍来双燕子，问玉骢，何处嘶芳草。腰带减，更多少。春衫裁剪浑抛了。盼长亭、行人不见，飞云缥缈。一纸音书和泪读，却恨眼昏字小。见说是、天涯春到。梦倚房栊通一顾，奈醒来，各自闲烦恼。知两地，怨啼鸟。
金缕曲·和蒙菽
作者：谭献
朝代：清

怊怅题襟集。恁无端、渭城折柳，离歌三叠。待我归来猿鹤笑，杯酒难忘夙昔。曾记得、落花如雪。重向西园图画里，共故人，商略藏山丛。寻烟语，一双屐。十季乡思南屏鲫。怕回头、秋林禊饮，伤心非一。天末凉风衣带缓，赢得苍茫独立。只旧雨、相逢相惜。结个三休亭子好，便讨春，结夏同将息。知足传、点君笔。
金缕曲·唐郪月夜怀劳平甫
作者：谭献
朝代：清

木叶飞如雨。绕空舟、惟闻暗浪，悄无人语。篷背新霜侵衣袂，冷压釭花不吐。料此际、微吟闭户。三径萧萧蓬蒿满，记从前，裙屐欢难补。春去也，惜迟暮。飘零我亦泥中絮。叹明明、入怀月色，夜深还去。芳草变衰浮云改，况复美人黄土。算生作、有情原误。莫倚平生丹青手，看寻常，颜面皆行路。哀与乐、等闲度。
金缕曲·江干待发
作者：谭献
朝代：清

又指离亭树。恁春来、消除愁病，鬓丝非故。草绿天涯浑未遍，谁道王孙迟暮。肠断是、空楼微雨。云水荒荒人草草，听林禽，只作伤心语。行不得，总难住。今朝滞我江头路。近篷窗、岸花自发，向人低舞。裙衩芙蓉零落尽，逝水流年轻负。渐惯了、单寒羁旅。信是穷途文字贱，悔才华，却受风尘误。留不得，便须去。
金缕曲·野水用顾蒹塘庄眉叔唱和韵
作者：谭献
朝代：清

野水方清浅。拂篷窗、暮云如盖，一痕流电。昨日牵舟今帆下，绝似风前花片。惭愧杀、红襟新燕。杨柳层层深似幄，笑闺中，坐老闲针线。春梦好，那堪选。丝繁絮乱征衣点。化浮萍、依然身世，者番驱遣。玉笛暗飞人何处，冷落旧家闲院。更谁倚、乘鸾双扇。秦女但留颜色在，待逢他，箫史开生面。天一笑、雨声遍。
金缕曲·题叆叇轩主瑶台小咏
作者：谭献
朝代：清

我已飘零后。向天涯、何堪重忆，凤城尊酒。不分推排成老辈，恁许莺花依旧。休采撷、江南红豆。谁说芭蕉坚固树，只生生，种得相思够。诗句枉，故人口。君知作达观空否。问往日、云愁海思，先生乌有。一剑年年磨不厌，潦倒健儿身手。空赢得、花前敛袖。书札长安都冷落，怕西山，也似人消瘦。堆案是、楞伽咒。
长亭怨
作者：谭献
朝代：清

看春老、飞花飞絮。燕子来时，绿窗朱户。不浣闲愁，漫煎离恨奈何许。妾魂销矣，最恨是、沙头树。相送客舟行，却不道、天涯从此。欲暮。想征衫乍解，双袖泪痕无数。玉环锦带，是纤手、背人亲付。算此后、步步关情，似花发、空阶无主。更不遣、分明凄断，柔肠一缕。
长亭怨·燕台愁雨和陶子珍
作者：谭献
朝代：清

恁愁绪、鹧鸪啼冷。滑滑天街，雨昏烟暝。润到单衾，几时成梦几时醒。早蝉声静，偏独自、偎金鼎。袖一缕馀香，乍记得、渠侬烧剩。却恨。者珠歌翠舞，付与曲廊人定。妆台镜暗，记曾照、月痕星影。向客舍、浥遍轻尘，正萧瑟、与君同听。便去也、吴娘休唱，一般思省。
长亭怨慢
作者：谭献
朝代：清

又消受、江枫低舞。几遍清霜，落红盈路。返照苍茫，乱山憔悴黯无绪。怅花吹絮。曾目送，春风去。往日倚楼人，早领略、芳容愁苦。薄暮。望昏鸦宿雁，却向隔城烟树。长亭载酒，道休负、别时言语。记得是豆蔻梢头，怕回首、寻芳前度。奈一晌停车，林际叶声如雨。
霓裳中序第一·怡云小筑梅萼初发寻春未迟
作者：谭献
朝代：清

缃英展冻靥，二月春风初著力。江上蘼芜弄色。好荡个吴舲，试迎桃叶。丝丝雨湿。傍小池、笼影清彻。人清瘦、乍调莺语，几点上妆额。清绝。旧游曾识。看参横、玉梅如雪。移根孤屿拂拭，倚竹生寒，罗袖岑寂。一枝亲许折。问三店、双桥信息。归来早、商量眉黛，留取夜阑说。
青衫湿
作者：谭献
朝代：清

春来未有晴时候，风雨闭重门。今朝折柳，明朝飞絮，几个黄昏。一灯上了，帘前瘦影，销也无魂。青衫湿处，看来却似，点点啼痕。
青门引
作者：谭献
朝代：清

人去栏干静。杨柳晓风初定。芳春此后莫重来，一分春少，减却一分病。离亭薄酒终须醒。落日罗衣冷。绕楼几曲流水，不曾留得桃花影。
风入松·用俞国宝韵题宗载之陌上寻钿图
作者：谭献
朝代：清

游丝低绾锦连钱。系马绿杨边。故人醒了当时酒，风吹鬓、还似从前。旧曲休调玉笛，皱波罢照鞦韆。江南容易落萼天。栏外夕阳偏。博山却是无情物，难留恋、一气双烟。付与绵绵长恨，何时重见钗钿。
鹊桥仙·七夕感汾阳故事
作者：谭献
朝代：清

罗云愁薄，绪风催暮，烛照擎杯酒浅。绛河淼淼向人垂，是别泪经年流满。江湖节序，暌离心事，忍记星期近远。寻常行路更何人，问可有軿车相见。
鹧鸪天
作者：谭献
朝代：清

城阙烟开玉树斜。几重帘幕醉流霞。井华曾照翩翩袖，巷口疑闻隐隐车。芳草地，玉人家。女儿生是断肠花。西风只在高楼上，吹澹文窗旧日纱。
鹧鸪天
作者：谭献
朝代：清

绿酒红灯漏点迟。黄昏风起下帘时。文鸳莲叶成漂泊，幺凤桐花有别离。云澹澹，雨霏霏。画屏闲煞素罗衣。腰支眉黛无人管，百种怜侬去后知。
鹧鸪天·绿酒红灯漏
作者：谭献
朝代：清

绿酒红灯漏点迟，黄昏风起下帘时。
文鸳莲叶成漂泊，幺风桐花有别离。
云澹澹，雨霏霏，画屏闲煞素罗衣。
腰支眉黛无人管，百种怜侬去后知。
齐天乐·秋夜用榆园韵
作者：谭献
朝代：清

丛兰如病欹新箭，更比秋人消瘦。絮梦蛩凉，坠愁蛾倦，昨夜雨僝云僽。单寒渐逗。好寄语天涯，素心相守。蜡泪乾时，相思付与暗中彀。檐风吹送断溜。奈啼信如潮，枕痕非旧。小簟才辞，轻衾欲暖，又是去年时候。酸辛咽透。只老我离骚，初心终负。月到中秋，听邻家泥酒。
齐天乐·许迈孙贲梦盦填词图
作者：谭献
朝代：清

琐窗朱户寻消息，明蟾与花俱瘦。病榻玄谈，柔乡影事，曾付青春消受。微波似旧。问前度通辞，个侬知否。老却夫容，晚鸳独自恋珍偶。轻飔罢吹暗牖。曲终人乍去，离绪拖逗。远水长东，残云渐暝，笛里情浓如酒。闲吟醉后。只烟外迷离，故园杨柳。便不相思，队欢何处有。
呈张晦先学宪·其一
作者：谭瑞
朝代：清
体裁：七言律诗

一代望归山斗中，鼓吹能得几人同？张衡两赋鸿名大，郭隗千金燕市空。士拥如花沾化雨，客来下榻坐春风。建初钜典儒臣事，簪笔行传《白虎通》。
呈张晦先学宪·其二
作者：谭瑞
朝代：清
体裁：七言律诗

官居清要阆仙中，不与寻常典职同。文字帙收尘牍尽，圭璋士列俗曹空。神蛟遍映词宗色，骢马犹嘶御史风。分自后先皆弟子，执经或许姓名通。
赠卢以实卫侯
作者：谭瑞
朝代：清
体裁：七言律诗

百蛮留滞老嫖姚，冷署凄风任寂寥。已识解悬无上策，犹怀砥柱答中朝。千秋自应思羊叔，此日何妨谤郑侨。惠泽已从春色见，梅花早放在南桥。
赵淑文驿宪使黔旋滇出谒因托寄张九如观察书·其一
作者：谭瑞
朝代：清
体裁：七言律诗

艺苑曾传姓字尊，景瞻何似坐春温。云岚载满游黔草，花柳迎归奉使幡。好梦几寻欧永叔，奇缘忽遇赵平原。到谈若暇书生问，北上装忙在及门。
赵淑文驿宪使黔旋滇出谒因托寄张九如观察书·其二
作者：谭瑞
朝代：清
体裁：七言律诗

生平雅愿适才舒，长揖侯封自不如。万里争回桓典马，一函敢附李翱书？袭芳过处香深稻，作赋停时色染蕖。相识何须论久暂，百年知己卜今初。
送张九如臬宪升任之滇
作者：谭瑞
朝代：清
体裁：七言律诗

新持玉节益州开，紫气遥瞻骢马来。盘水春帆飞瘴雨，苍山古雪映霜台。箧书自有千秋鉴，揽辔谁当万里才？注意久安今日事，会须补衮动三台。
酬黄侣月赠诞长子次子
作者：谭瑞
朝代：清
体裁：七言律诗

难擅徐卿二子名，品题偏出杜陵情。聊欢有后成身孝，敢许将来率祖行？家只一经传旧德，诗劳两赋赠先生。珍藏应作琅玕比，世世弘农谱籍荣。
挽曾国荃联
作者：谭碧理
朝代：清
体裁：联

率湘中子弟，撑半壁河山，直捣秣陵巢，与诸君痛饮黄龙，论再造功，厥功不朽；遵文正章程，作两江柱石，长依棠舍荫，感知己奔来白马，为天下哭，兼哭其私。
挽曾国藩联
作者：谭碧理
朝代：清
体裁：联

三朝扬历，百战勋威，几经盘错艰危，弼成圣代中兴业；九庙旂常，千秋带砺，重以文章道谊，早立纯儒殁世名。
挽曾纪泽联
作者：谭碧理
朝代：清
体裁：联

君命不辱四方，三年无改父道，忠孝独兼全，正期功佐朝廷，相业克承，上慰宸衷心膂股肱之寄；竹林共济时艰，荆树又伤枝折，悃忱遗片摺，顿令悲含中外，此生长已，窃幸郎官英姿卓荦之才。
挽张之洞联
作者：谭绍裳
朝代：清
体裁：联

如公系大局安危，我亦恤纬不遑，即事当为天下恸；后世拜忠臣遗像，今日束刍致奠，去思犹作部民看。
挽郭嵩焘联
作者：谭继洵
朝代：清
体裁：联

由清秘起家，岭南开府，海外乘槎，模范共推山斗重；以二乡退老，著作等身，尘凡脱舄，乡邦怅阻岳云封。
画墁堂夜坐
作者：谭莹
朝代：清

庭空半残月，萤火入凉烟。竹柏影成画，香花心悟禅。倦游疑隔世，多故逼中年。静境无人共，支琴独未眠。
至乐
作者：谭莹
朝代：清

已无亲养总寻常，独以官贫去住忘。至乐蔼然依骨肉，求工无益悔词章。出山最苦难低首，游世何容太热肠。旧日酒徒犹未散，拗花同醉绿阴堂。
镜槛
作者：谭莹
朝代：清

镜槛无人月似冰，落梅依旧影崚嶒。犬声豪甚当关仆，鹤梦恬于退院僧。故宅未尝经丧乱，素交宁忍问衰兴。田园易主儿孙在，插架何当付羽陵。
挽张百熙联
作者：谭衍宛
朝代：清
体裁：联

公留学界馨香，宜乎伟绩追思，铸像无忘范蠡；我受家庭教育，久矣芳名景仰，买丝欲绣平原。
挽曾国荃联
作者：谭襄云
朝代：清
体裁：联

两江陨大星，是泽润生民，功施社稷；九原从太傅，话中兴鼓角，劫后河山。
浙江飨堂门联
作者：谭鑫振
朝代：清
体裁：联

薜荔惊秋，长沙旧是招魂地；梓桑展敬，浙水还谋归骨期。
秋感
作者：谭钟钧
朝代：清

资阳落拓赋闲居，万感苍茫夕照余。不信才华仇福命，敢因科第薄诗书。沧桑今古残棋局，睥睨乾坤一草庐。烈士壮怀频起舞，《阴符》读罢夜窗虚。九岗山色晓晴初，泉石闲云自卷舒。白板黄花家酿熟，药炉茶灶故人疏。身余傲骨惟嫌病，天纵奇穷独著书。年少贾生多痛哭，中原民命更何如。
秋感·其一
作者：谭钟钧
朝代：清

资阳落拓赋闲居，万感苍茫夕照余。不信才华仇福命，敢因科第薄诗书。沧桑今古残棋局，睥睨乾坤一草庐。烈士壮怀频起舞，《阴符》读罢夜窗虚。
秋感·其二
作者：谭钟钧
朝代：清

九岗山色晓晴初，泉石闲云自卷舒。白板黄花家酿熟，药炉茶灶故人疏。身余傲骨惟嫌病，天纵奇穷独著书。年少贾生多痛哭，中原民命更何如。
边关行
作者：谭钟钧
朝代：清

边风吹沙沙半飞，营门栖鸦鸦乱啼。客子膏车酒泉北，将军驻马汉关西。将军揖客葡萄酒，耳热乌乌酣拊缶。老卒犹能舞佩刀，幼兵亦解鸣刁斗。晨昏训练气不骄，军中部伍各见招。始信今有定远侯，不尔便是霍嫖姚。天下雄关推第一，一将当关世无匹。北门锁钥君何如，况有生平万人敌。安得生擒吐谷浑，壮士长驱入玉门。狂飙催送关头立，浩浩无垠见戈壁。昆仑蜿蝘发河源，九曲狂流望不极。雪山璀璨冰梯高，一白遥含远天碧。俯瞰山城临九渊，宝石磥砢泉涓涓。兴来匹马万峰顶，浩火汲取衙斋煎。祁连葱岭渺天末，苍然大地浮云烟。我抚沧桑怀太古，一粟太仓渺何许。干戈漂泊寄孤踪，回首湘山泪如雨。为君楚舞歌楚歌，万里龙堆柰若何。昭代承平二百载，徒旅嬉嬉卸兵铠。一朝树纛张楚军，斥堠牙旗尽修改。身先士卒轰雷霆，剪锄荦确披榛荆。手皴足皲精力悴，周道碨䃁如砥平。紫电青霜严武库，汉官仪重见军门。我乘高车叩关吏，寻诗塞外添诗意。天山皑皑衰草黄，一抹斜阳浩无际。胡笳羌笛声咿哑，匈奴未灭何为家。主人劝客且痛饮，插剑醉卧沙场沙。
长沙感事寄黄军门
作者：谭钟钧
朝代：清

遍上流民郑侠图，疮痍莫补叹迂儒。关中戎幕皆吟侣，海内诗才半酒徒。金粉红颜牵傀儡，沙场碧血染珊瑚。缁衣一领尘污厚，兀对残镫碎唾壶。三千世界经三徙，四十年华历四朝。未必奇才天竟忌，果然清品贵何骄。达官厚禄皆缘定，处士虚声要福消。几度开函敩殷浩，书空咄咄怪无聊。
长沙感事寄黄军门·其一
作者：谭钟钧
朝代：清

遍上流民郑侠图，疮痍莫补叹迂儒。关中戎幕皆吟侣，海内诗才半酒徒。金粉红颜牵傀儡，沙场碧血染珊瑚。缁衣一领尘污厚，兀对残镫碎唾壶。
长沙感事寄黄军门·其二
作者：谭钟钧
朝代：清

三千世界经三徙，四十年华历四朝。未必奇才天竟忌，果然清品贵何骄。达官厚禄皆缘定，处士虚声要福消。几度开函敩殷浩，书空咄咄怪无聊。
挽左宗棠联
作者：谭钟麟
朝代：清
体裁：联

廿余年将相兼资，正色立朝，威望允孚文潞国；数万里欃枪净扫，鞠躬尽瘁，平生自许武乡侯。
挽彭玉麟联
作者：谭钧培
朝代：清
体裁：联

官不就职，戎不言和，宦途外独奋忠勤，如公信是奇男子；事君以人，律身以道，经济中无非学问，于我尤钦古大臣。
挽曾国荃联
作者：谭钧培
朝代：清
体裁：联

文正勋业，得介弟益彰，伟绩奠东南，迭听父老讴吟，棠棣碑成千古重；天子股肱，如我公无忝，威名震中外，顿失海疆锁钥，台衡星陨大江寒。
挽张百熙联
作者：谭颐年
朝代：清
体裁：联

救时宰相本优为，惜未赞纶扉，莞摄虽几遍诸曹，硕画空劳，骑箕知抱千秋恨；循侧师生聊复而，忆创开黉舍，提倡仰特存真意，高轩见过，祭菜难忘一面缘。
史梦兰继室田太夫人九十大寿
作者：谭鲁川
朝代：清
体裁：联

里党称觞，诗歌寿母；孙曾舞彩，颂献神仙。
挽彭玉麟联
作者：谭鸿声
朝代：清
体裁：联

硕德总师干，平生万里驰驱，中外咸知大司马；仁帡遍海内，此日大星陨坠，军民齐哭老元戎。
渡江至和州
作者：谭麟
朝代：清
体裁：五言律诗

风急渔邱渡，秋深亚父城。芦洲开小市，沙堰数归程。地据乌江险，山连牛渚平。丰年无寇盗，重赖长官清。
郏县梯壁
作者：谭麟
朝代：清
体裁：五言律诗

二龙山下路，傍晚此经过。荒阪牛羊下，严城笳吹多。寒光逼林薄，暝色上烟萝。不听钧天奏，其如客思何。
张坦公先生放鹤亭招饮
作者：谷应泰
朝代：清

春风杨柳尽垂丝，湖海飘零对酒卮。忽忆彭城今夜雨，满庭芳草鹤归迟。
张坦公擢少司空北上
作者：谷应泰
朝代：清

楼船北指少司空，三月江南听去鸿。谋国上书惟贾傅，救时入洛看温公。幸陪禄食旬宣久，怅望莺花去住同。何日皇州春色里，鸣珂紫陌一相逢。
游道场山
作者：谷应泰
朝代：清

丹岑连绝汉，金刹倚晴空。花散珠林雨，松回古殿风。寒烟生树杪，孤磬落云中。尚有荒亭在，凭轩忆远公。
一舸
作者：豫本
朝代：清

一舸亭亭逐浪斜，意行忽复得芳华。软风吹绿水杨叶，浓雨洗红山杏花。乍可衔杯消世虑，直将搜句作生涯。故人迢递违清赏，安得临流一笑哗。
感兴
作者：豫本
朝代：清

晨兴历榛曲，侧侧披幽兰。丛生萧艾中，自别良独难。幸免昧著锄，谁取鸣琴弹。踟蹰浓露下，三叹停朝餐。秋风方西来，萧飒吹长林。众绿遂蘦落，去去难复寻。昔蔽阳乌光，今豁凉蟾阴。濯濯垂繁枝，但有寒栖禽。揽之思代嬗，天地夫何心。
感兴·其一
作者：豫本
朝代：清

晨兴历榛曲，侧侧披幽兰。丛生萧艾中，自别良独难。幸免昧著锄，谁取鸣琴弹。踟蹰浓露下，三叹停朝餐。
感兴·其二
作者：豫本
朝代：清

秋风方西来，萧飒吹长林。众绿遂蘦落，去去难复寻。昔蔽阳乌光，今豁凉蟾阴。濯濯垂繁枝，但有寒栖禽。揽之思代嬗，天地夫何心。
晚归
作者：豫本
朝代：清

斜日层峦向晚晴，凉云低覆一村明。飞飞典叶暮蝉出，采采白蘋秋水生。阔野泬寥成远思，薄寒萧飒析余醒。归途拌落昏鸦后，弱马轻鞭取次行。
秋望
作者：豫本
朝代：清

长风吹雨湿青苔，黯淡浓云晚乍开。遂有秋心生楚佩，但看夕照下燕台。苍茫天地留诗卷，任诞生涯托酒杯。剩欲神仙从负局，一钱磨镜去还来。
赠曹映渠
作者：豫本
朝代：清

西风飒爽吹苍烟，明明者月生中天。抱琴当月三叹息，无人解听清风弦。若忆新安曹季子，平生识曲通幽玄。我弹古调自怡悦，君独倾听忘宵眠。商歌相和出金石，一弹再鼓声渊渊。朅来不得数晨夕，松石相赏虚三年。闻君家在翠岩北，黄山岚翠相澄鲜。安得十年毕婚嫁，从君卅六云峰巅。容城浮邱挹我袖，徜徉黄帝丹炉前。有时天乐出虚碧，琅璈湘磬云中传。与君更作《水仙操》，仿佛回刺成连船。山林杳冥海水立，移情怆叹惊飞仙。
响琴峡
作者：贝青乔
朝代：清

言逾马场坪，陡落响琴峡。水深黝如胶，倒浸两崖插。老晴无日星，人鬼昼相狎。昔时悬绠渡，蹑虚步恒跲。通道有葛镜，石矼建如闸。畚挶三十年，倾家不辞乏。济人荒怪区，国侨亦心？。度彴顾来栈，斜树乱云夹。冉冉出松顶，寒阳满高硖。在险心块然，回睇汗流胛。驾焉陟前峰，层阴雨霎霎。
响琴峡
作者：贝青乔
朝代：清
体裁：古风

言逾马场坪，陡落响琴峡。水深黝如胶，倒浸两崖插。老晴无日星，人鬼昼相狎。昔时悬绠渡，蹑虚步恒跲。通道有葛镜，石矼建如闸。畚挶三十年，倾家不辞乏。济人荒怪区，国侨亦心�。度彴顾来栈，斜树乱云夹。冉冉出松顶，寒阳满高硖。在险心块然，回睇汗流胛。驾焉陟前峰，层阴雨霎霎。
归经桃花隘
作者：贝青乔
朝代：清

山势兀峥嵘，雨阵莽飞渡。阳精掩无光，匝地腾妖雾。闻戒我启途，凄情满烟树。岂必为民望，濒行屡回顾。邻火燔及家，杯水方救护。况复焦烂中，趋行必矩步。环杰苦拘挛，筲材巧生蠹。疆事日以隳，坐尽恬熙误。嗟此天设险，中吭扼瓯婺。抚循久无术，征缮曷由豫。万夫关莫开，亦藉一夫御。众志不成城，剑阁空自固。
暮至花山寺上莲峰顶
作者：贝青乔
朝代：清

颓阳匿岩罅，众牝积阴翳。倭迟篆路中，榛篁互亏蔽。坡转陡光明，呀然露峰髻。绀殿蟠其根，啜荈从所憩。指点青菡萏，亭亭立云际。怪松郁垂盖，悬栈固盘蒂。慑险笑群懦，践夕励孤锐。登顿薄天衢，迥出人间世。仰扪昼有星，俯躏暝无地。一气明晦间，众顶攒琐细。贡湖三万顷，练影付摇曳。去美景不延，来奇日将曀。眷眷下烟萝，一镫寺门闭。
枝江县
作者：贝青乔
朝代：清

上明城畔路，古亦号丹阳。忽忆故乡远，为添羁思长。秋阴沈大野，水气汩空荒。祇恐多歧误，孤舟接混茫。
空舲峡
作者：贝青乔
朝代：清

险逾新崩滩，陡下射洪碛。鹢首昂然临，闯出峡门窄。戙楫如翅张，浪头飞拍拍。累石阻当流，鼎峙波臣宅。埵灶古所称，余烬义难绎。改名戒行船，惩此三珠石。楚艑与吴艎，赀装多滞役。分运赁小舠，梭织渡沙脊。或募土滩师，呼之作将伯。迸命放一滮，堕苦飘无迹。所以阱擭愁，行旅多局蹐。我橐靡孑遗，来此忧转释。空空下空舲，江神皆辟易。
自临安至于潜夜宿浮溪旅店作
作者：贝青乔
朝代：清

一路惊风卷地寒，相逢翁媪话辛酸。村农告瘁思悬耜，山贼乘机竞揭竿。孤馆剪镫情黯淡，几家支枕梦平安。何当寄语催租吏，稍许耕桑手足宽。
西泠秋日从孙招饮寓斋同从侄作
作者：贝青乔
朝代：清

炮云飞焰卷金阊，吹散吾宗各一乡。何幸授餐逢杜济，转思收骨属韩湘。谈深家国惟挥泪，愁满乾坤漫举觞。终望桑榆收晚景，青春作伴放归航。
西湖
作者：贝青乔
朝代：清

载得诗情至，晴漪拨棹轻。春声欣雨歇，秋抱惬山迎。花气香诸寺，湖光湿半城。底须争胜践，孤赏到鸥盟。
贵筑谒黑神庙
作者：贝青乔
朝代：清

吹镫夜入黑神庙，甲仗满堂森一照。范阳南八是男儿，底事成神在蛮徼。或云有子官涪州，为父立祀黔水幽。我闻两家子弟材，智下伏阙对簿争。如仇是儿差足愧，张许况公义烈惊千秋。当公睢阳四百战，蚍蜉蚁子无人援。临淮一骑走乞师，何物驾兰夜开宴。一庭会乐两行烛，强延公坐笑相属。此酒虽足交吾欢。叱尔何堪为吾辱。莫谓食不下咽，恨不啖尔如仆妾之肉。莫谓矢祇著砖，恨不射尔如贼虏之目。血漉漉，刀铮铮。一指断，一磨惊。幡然设誓去何速，甘入围城就骈戮。劝降耻作六开府，饮刃笑随二都督。生未吞贼死为厉，江淮双庙同弗替。国殇夙偕雷万春，庑祭新迎康保裔。吁嗟乎！当时一军气皆墨，今日神名尚称黑。山城鼠雀鸣啁啾，祈年禳火来羌酋。丈夫庙食自终古，俎豆岂恃儿孙留。
赤津岭
作者：贝青乔
朝代：清

日落无人境，停鞭借一椽。滩明流月碎，峰黑裹松圆。凄绝猿声里，凉生虎气边。残黎家荡尽，何处哭苍烟。
七夕斗酒堂食瓜
作者：贡良
朝代：清

西风消息近天涯，卧看银河影半斜。良夜几人同对月，虚堂斗酒尚为家。豫因避暑多栽竹，偶为消閒学种瓜。秋一江南凉露重，墙阴开遍女儿花。
九日饮砂山莲花峰
作者：贡良
朝代：清

寒云叠叠水重重，木落空山敛瘦容。九品莲台登绝顶，十分秋色到高峰。纪游已入幽人画，览胜还寻旧日踪。醉插茱萸归忽晚，前川月满露华浓。
八月十八蓉江舟中次姜冶夫韵
作者：贡良
朝代：清

芙塘曲曲泛舟轻，又逐西风一夜游。恰称蓬窗开侧面，尚留凉月照当头。芙蓉城外秋涛冷，席帽山前征雁愁。竟日持杯同唱和，归来还约醉东楼。
学圃探梅雨阻斋中同陶大补梅，王十一木杠作
作者：贡良
朝代：清

胜集何妨信宿留，名园载酒正堪游。停云三径当良夜，插菊东篱忆去秋。细雨漫寻芳草梦，嫩寒欲上杏花楼。板桥新涨春波绿，拟买扁舟泛莫愁。
学圃新竹歌
作者：贡良
朝代：清

名园依水多修竹，琤琤响戛琅玕玉。此君一日不可无，令人相对捐尘俗。犹忆春初过学圃，参差竞长纤如琢。龙孙脱颖势于霄，森森日上林书屋。我今避暑来林间，清光疑入湘江曲。淡烟漠漠滴空翠，细雨涓涓飘嫩绿。主人不异太守贤，渭川千亩新篁足。何当移赠两三竿，终朝坐我筼筜谷。
寒夜邀冶夫对饮
作者：贡良
朝代：清

有酒消寒夜，无肴佐客庖。新愁逼岁暮，往事忆知交。剪烛听长漏，围炉煮小槽。醉看寒月上，春信到梅梢。
对雨怀友
作者：贡良
朝代：清

听鹤闲居事事幽，年来诗帖与君酬。春风有恨云千里，夜雨无声梦一楼。山谷雪残梅渐破，池塘草满水争流。可怜相别还相忆，乘兴携琴慰我愁。
暮秋雨窗即事寄王木杠
作者：贡良
朝代：清

薄寒阵阵雨丝斜，寂寞江头红蓼花。可奈风光秋欲老，剧怜生计醉为家。小楼独遣愁千斛，远梦时怀水一涯。倘忆东篱元亮酒，相逢应共看新葩。
盆荷送主人姜恒斋
作者：贡良
朝代：清

草堂堪避暑，侵晓散晴霞。载得西湖水，来看六月花。不因君子泽，那称野人家。狂醉时相过，香风透碧纱。
秋日过赵氏山庄
作者：贡良
朝代：清

稻香菱熟自年年，君是山中快活仙。白眼几人今醉矣，青山千载故依然。蛟龙得势云垂地，海马腾空面接天。翘首行吟归歌晚，不胜秋思夕阳边。
舟行即事
作者：贡良
朝代：清

棹歌初发独凄清，何事孤舟又远行。碧水凝寒澄石涧，暮云带面压山城。乡心江上莼鲈味，秋思楼头砧杵声。此际倦怀难自遣，诗筒酒盏伴征程。
癸巳元旦
作者：贡震
朝代：清

旭日曈昽上草庐，老夫七十履端初。风波已远惊魂定，霜雪潜侵壮志虚。傍舍溪山容履杖，到门宾客杂樵渔。称觥祝嘏浑闲事，任运逍遥乐有馀。
送孙山人之古瀛
作者：贤岩
朝代：清

吴淞江口放扁舟，江水随君入海流。一望烟波千万里，孤帆不见使人愁。
一剪梅·赠匏溪和尚
作者：贲黄理
朝代：清
体裁：词

老僧禅号惯名溪。前有曹溪。后有匏溪。试拈宗旨问匏溪。当属曹溪。当属匏溪。一轮明月下前溪。也入匏溪。也入曹溪。能忘万事对清溪。何必曹溪。何必匏溪。
乌夜啼·宫鸦
作者：贲黄理
朝代：清
体裁：词

飞飞日在昭阳。恁颠狂。长喙伤人弹射忌君王。头早白，身漆黑，妒无双。倘似赵家飞燕也何妨。
伤情怨·宫漏
作者：贲黄理
朝代：清
体裁：词

长门秋夜静悄。欲睡谁缠绕。为甚心中，惹閒愁不了。坐听金壶漏晓。却怎生、声声如捣。记得当熊，回思何草草。
八节长欢·阎光禄梅公邀赏园亭
作者：贲黄理
朝代：清
体裁：词

京国名园，独无金碧，倍觉高超。峰回蟠曲涧，岭断接飞桥。亭台随意点空翠，借黛色、图画山腰。绣藓苍苔满地，红树飘飖。霞光掩映如潮。酣饮处、纱窗月挂松梢。好景欲移情，又况是、玉人何处吹箫。诗魔发，随笔写、占断风骚。从今后、梨花飞雪，频来不用相招。
凄凉犯·寒柝
作者：贲黄理
朝代：清
体裁：词

霜钟一发。收鱼錀、千门灯火初揭。腷膊何声，檐头墙角，高低相接。凄清幽咽。乍疑是、砧敲凉月。却原来、无衣何处，手冻心如结。听到三更尽，虬箭频催，几曾得歇。珠楼锦帐，梦巫山、云峰叠叠。日出酣眠，那知道、更残漏彻。却还愁，酸风酝酿来夜雪。
千秋岁·麦饭亭
作者：贲黄理
朝代：清
体裁：词

水烟萦绕。已到滹沱了。山影乱，星光小。风生花自落，鸟语天将晓。荒碣畔，遥看麦饭亭攲倒。大叔将军杳。满地王孙草。空叹息，徒凭吊。昔时人已殁。此日春尤老。追往事，都如梦里邯郸道。
声声慢·长乐钟声
作者：贲黄理
朝代：清
体裁：词

黄扉初开，殿阁风轻，长空雾烟如毂。万户千门，灯火渐收驰逐。宫中一声嘹喨，透重城、响惊林麓。清夜永，任敲风咽雨，穿花度竹。直待鸡人催晓，朝臣集、静鞭三下才伏。听尔劳劳，今古徒悬华屋。此时兴亡阅尽，剩追蠡、一线横木。倒不若，那檐铃、君常在目。
山渐青·鳌阳道中
作者：贲黄理
朝代：清
体裁：词

山渐青。水渐青。山水青青送我行。春风真有情。花一层。柳一层。花柳层层映旆旌。扬鞭游帝京。
归国遥·黄花镇晚眺
作者：贲黄理
朝代：清
体裁：词

光燄。矗矗翠峰云雾敛。红树满山风飐。带栖鸦几点。落日塞门将掩。看旌旗闪闪。鸣笳叠鼓声阚。叹王公设险。
愁倚阑·宫槐
作者：贲黄理
朝代：清
体裁：词

槐生耳，昼初长。倚明光。枝上鸦雏争哺急，坠红墙。阁外云上瑶窗。槎枒屈、曲影微茫。迟日浓阴迎翠辇，胜昭阳。
感恩多·豫让桥
作者：贲黄理
朝代：清
体裁：词

赤桥名豫让。豫让杀桥上。至今桥下头。血还流。三跃斩衣而死，足千秋。足千秋，地覆天翻，报雠心未休。
散馀霞·晚抵羊流店
作者：贲黄理
朝代：清
体裁：词

小楼烟锁空村静。驻马寻芳径。花影争趁斜阳，闹蜂儿不定。残春客衾尚冷。贳酒消孤闷。醉想叔子风流，且凭阑索咏。
昭君怨·题画
作者：贲黄理
朝代：清
体裁：词

妾在绣帏中住。郎向锦丛中去。花气满园香。守空房。心被箫声吹动。月被花阴搬弄。排闷强观书。悔当初。
柳梢青·宫莺
作者：贲黄理
朝代：清
体裁：词

柳坐金衣。窥帘欲语，故意飞飞。婉约生姿。翩跹有致，宜在宫闱。衔花斗草依依。往别院、休传是非。婕妤无心，昭仪多妒，搆陷倾危。
满宫花·宫中金线菩萨
作者：贲黄理
朝代：清
体裁：词

佛前花，天上种，玉润珠圆金孔。先皇手赐旧宫人，妾亦曾沾恩宠。到如今，成骨董。那得不加珍重。兴亡感慨立西风，暗泣常怀惊恐。
满庭芳·秋夜述怀
作者：贲黄理
朝代：清
体裁：词

雁送秋来，蛩催夏去，景物只见翻更。我生何事，终日苦营营。岂是天公算定，细自思、实困疑城。从今后，虚空揉碎，何处系人情。情真无系处，花随水远，云逐风轻。叹乾坤若大，安用虚名？汉武秦皇何在？即使在、在亦平平。何如是，澄怀观道，寂坐想无生。
满江红·井陉
作者：贲黄理
朝代：清
体裁：词

壁垒无存，止留下、河山历历。叹淮阴、用兵神变，古今谁匹？背水奇谋天欲笑，陈豨暗事人为泣。论中间、功罪不无分，还该恤。定垓下，谁之力？游云梦，谁之失？既猜嫌满肚，自然成隙。三楚移封恩已薄，诸侯俎醢心尤戚。纵当诛、亦自有王章，由巾帼。
碧桃春·宫桃
作者：贲黄理
朝代：清
体裁：词

隔帘红影涨明霞。霞边来内家。心疑明主驻羊车。焚香迎翠华。卷珠帘，是桃花夭夭拂绛纱。回眸慵看起长嗟。无心掠鬓鸦。
秋蕊香·饯瓶菊
作者：贲黄理
朝代：清
体裁：词

消受清香最久。今比我容还瘦。欲将伊送芙蓉岫。临别信难分手。霜天寥落风威骤。饮杯酒。素瓷瑶水仍如旧。来岁秋清重候。
美少年·宫柳
作者：贲黄理
朝代：清
体裁：词

青青垂玉阶，贪舞春风早。赵女斗腰肢，嫉妒生多少。色易衰，难自保。回首边霜到。叶叶带愁容，弃置同秋草。
金明池·醮园
作者：贲黄理
朝代：清
体裁：词

太乙金波，明霞荡漾，紫阁朱楼瑞霭。皇居畔、烟村月峤，略点缀、俨如仙界。绕蒹葭、鸢鹭翻风，足菱芡凫鸭，喧争惊濑。更接近瀛台，龙舟时泛，锦缆斜牵衣带。黄裲裆中遮绣盖。看有道曾孙，际时清泰。宫闱燕乐赓鱼藻，江海浪息鲸鲵惫。叹吾生、蓦地情深，不梦叶熊罴，翻成狼狈。笑萍梗天涯，鱼水君臣，未审何年歌拜。
龙山会·九日中顶登高
作者：贲黄理
朝代：清
体裁：词

同是江南客，燕市登高，还向南郊集。秋山苍翠滴，染双林、媚我题诗江笔。佐酒有黄花，又兼是、天青云碧。任吾侪、狂歌痛饮，帝城生色。凭阑遥指虚空，冉冉斜阳，听雁声嘹呖。此时云乐极。更何必、翠管银罂方适。景物有何常，能得趣、时时堪怿。不然富贵徒苦耳，甚为可惜。
中山纸用山谷奉答茂衡赠纸长句韵
作者：贵徵
朝代：清

海苔生海凝豨肪，潜然阴火浮幽光。海人捣治成侧理，肌肤莹薄欺硬黄。今年敕使特持赠，茂先不敢书瑰章。平山一藏祛卢语，脉望浸淫断章句。山僧索我赫蹄书，白氎朱绳象驮去。小窗习静写《法华》，定胜摩醯供花雨。嗟乎我用此纸不负纸，可识三乘结聚处。此纸永在阎浮提，好将文字证初祖。
感怀
作者：贵成
朝代：清

柴门镇掩剑频磨，岁月惊心电影过。拟结名流今日少，欲吟好句古人多。疗贫无计空愁绝，作事常乖奈命何。不信读书偏误我，几回搔首发悲歌。
湖楼望雨
作者：贵成
朝代：清

忽失来时景，留人雨沛然。山高云截树，风卷水摇天。双塔烟中锁，孤帆镜里悬。湖楼吟好句，千古属坡仙。
杭城义塾联
作者：费丙章
朝代：清
体裁：联

莫谓孤寒，多是读书真种子；欲求富贵，须从伏案下工夫。
偕剑秋过小绿天庵访六舟上人不值
作者：费丹旭
朝代：清

一曲潆洄水，危桥宛转通。人来秋雨后，门叩夕阳中。旧梦追尘榻，新题认雪鸿。天涯健行脚，我亦感飘蓬。
十一月五日雪夜寒甚寄剑秋
作者：费丹旭
朝代：清

雪压窗虚布被轻，梦回无那易愁生。漏声不尽自断续，镫影欲残时暗明。客馆早寒嗟岁晚，薄田迟税累秋成。不知此日门前路，一笑何人访戴行。
自平溪至沅赠州守祖玉州
作者：费以矩
朝代：清

摐金伐鼓放舟行，万里长空一叶轻。三楚云山遥指顾，五溪花鸟欲将迎。江流潕水天方阔，路出龙标山渐平。此日莫愁无地主，美人洲上有香蘅。
送温陵张永卿都督迁官成都
作者：费以矩
朝代：清

潕溪芳树望迢遥，酒酌骊歌送客舠。门下指挥唐彍骑，尊前谈笑汉嫖姚。龙旗晓渡三都水，虎帐春开万里桥。想到岷峨佳气郁，筹边久待李文饶。
元夕雨中见雁
作者：费密
朝代：清

野云片片接桥西，可惜年华负柳堤。江上雨来催书暝，沙中雁起觉城低。寒边无信传春翮，荒圃宜归理旧畦。浊酒一杯和泪洒，看镫犹记浣花溪。
同蔡冶田金游西山登秘魔崖望石壁
作者：费密
朝代：清

绝壁几人到，虚崖一望收。秋声先众木，日气射高楼。僧少不鸣鼓，帘稀只挂钩。却愁山雨重，杼柚卷溪流。
晚江
作者：费密
朝代：清

昏气满孤屿，此时途尚遥。天寒将作雪，风急欲收潮。栖鸟黄云树，归人白板桥。酒家随意宿，明日进兰桡。
朝天峡
作者：费密
朝代：清

一过朝天峡，巴山断入秦。大江流汉水，孤艇接残春。暮色愁过客，风光惑榜人。明年在何处，妻子共沾巾。
栈中
作者：费密
朝代：清

栈阁通秦道，青天未易行。尽过奇绝处，不负有平生。白马岩中出，黄牛壁上耕。野花埋辇迹，幸蜀只空名。
沔县村居
作者：费密
朝代：清

故国不可到，春风吹闭门。云移峰顶寺，花落雨中村。事简人过少，山深褐自尊。无书传子弟，耕凿任乾坤。
雨
作者：费密
朝代：清

急雨占红色，遥青入望微。水寒云不絮，雁大湿能飞。早汲愁高岸，迟还畏薄衣。潇湘何处屋，开户待人归。
高邮遇故人
作者：费密
朝代：清

相逢多难后，只此是天涯。与子躬耕处，苍生尚几家。朱门齐牧马，白骨乱开花。耆旧何人在，行吟感暮鸦。
题陈子升持螯赏菊图小照·其一
作者：费崇本
朝代：清
体裁：七言律诗

淡淡萧萧世外情，闲闲寞寞复何营。十年未是谈戈甲，晚节能教现姓名。秋圃光华耽菊饮，江乡风味胜莼羹。胸中块垒犹余几，定许持杯了一生。
题陈子升持螯赏菊图小照·其二
作者：费崇本
朝代：清
体裁：七言律诗

儒家风景最清幽，三径黄花槛外秋。陶令漉巾真蕴藉，毕公挹袖足风流。菊天新酒随时畅，明月清江任意留。从此先生无俗恋，醉吟终日尽优游。
桃源洞
作者：费应泰
朝代：清

不识桃源路，舟人指故山。白鸥秋水外，黄叶夕阳间。尘世境原幻，渔郎事可删。时清竞朝市，长觉洞门间。
弥陀寺
作者：费应豫
朝代：清

马首从东转，禅扉一径荒。柳阴垂古井，花气近回廊。擘荔频倾碧，烹茶浅泛黄。山僧无俗韵，尽日检医方。
汜川书院联
作者：费庚吉
朝代：清
体裁：联

闻使君讲院新开，说礼敦诗，名相风流推后起；愿诸生贤关早辟，读书论道，大儒理学有真传。
为鹤逸题画
作者：费念慈
朝代：清

栖鸦点墨柳丝黄，瑟瑟寒流泻石梁。帆影在天秋在树，至今离恨满斜阳。淡月微茫芦荻秋，风流回首未全休。重温二百年前梦，为写当时送客舟。
为鹤逸题画·其一
作者：费念慈
朝代：清

栖鸦点墨柳丝黄，瑟瑟寒流泻石梁。帆影在天秋在树，至今离恨满斜阳。
为鹤逸题画·其二
作者：费念慈
朝代：清

淡月微茫芦荻秋，风流回首未全休。重温二百年前梦，为写当时送客舟。
吴丈又出棣华先生诗卷索题时久晴望雨甚切
作者：费念慈
朝代：清

一冬苦无雪，赤日照屋檐。忧时愿丰岁，望泽愁穷阎。颇听老农说，絮语如病痁。汲深井泉浑，突冷米价添。草桔卖却牛，水涸拾得鲇。东家羊兆卜，西邻鸡骨占。偶见飞霰集，旋吐骄阳暹。待兹土膏动，所恐良苗歼。我闻一长叹，忽忽意不忺。故人诵清芬，一卷珍匹缣。示我乐府吟，敬获先德觇。伤时兼悯俗，大言何炎炎。情深语多讽，意重律更严。安得輶轩采，用作美疢砭。昨夜春风来，濛濛雨廉纤。好作三日霖，犹及四野沾。欢呼满闾巷，作苦勤黎黔。吾侪乐康衢，饮酒亦不嫌。寒香一万树，开遍东西崦。相约扁舟游，聊复险韵拈。屐齿判高下，诗心斗叉尖。胸撑汉柏古，口读邾钟钳。重结山水缘，况有翰墨兼。飘然意独往，已在前村帘。
邓尉探梅图卷吴丈翛闲属题
作者：费念慈
朝代：清

菖蒲潭西冷香冱，千树万树梅花开。招邀胜侣惬元赏，座中宾主皆仙才。是时湖山正全盛，倡酬诗海倾金罍。深山大泽发光怪，眼底祸起红尘胎。黑蜧翻空吹海立，黄狐吐火鸣篝隤。猰貐磨牙豕人立，关河萧瑟江南哀。圣赫斯怒奋厥武，鹰扬将帅多奇瑰。横腰大弓射明月，脱手飞旝奔惊雷。将军仗节壮士死，仅乃战克名城恢。剪除榛莽到林麓，酾酒重上姑苏台。斯时此卷落何处，蛮烟瘴雨侵煤炱。潮州太守古循吏，一檄能走鳄与鲐。政平讼理民气乐，搜奇获向文书堆。家山在眼嗟久客，忽忆三径埋蒿莱。压装重比郁林石，鲈鱼正美归去来。翛闲堂前盛宾客，论文话旧相追陪。石泉泼乳试苦茗，地炉暖火开新醅。公武图书几上列，天随杞菊阶前栽。人生百年贵行乐，忘忧惟有常衔杯。桑田沧海几迁贸，麻姑三见生黄埃。呜呼和靖不可作，使我瞻望心徘徊。零丁一岛弃瓯脱，泥沙万斛输边财。鲜卑重译语格磔，侏离短后声喧豗。奇鸧九头当户叫，社鼠五技凭城猜。景教流行大道晦，祛庐左上群经灾。浮云扫空烛龙曜，尧天舜日照九垓。江湖一卧几裘箑，键开且复甘驽骀。春风人日一壶酒，草堂久闭滋莓苔。山僧报我雪成海，款扉一纸劳相催。朝来折简与君约，拿舟同访山之隈。
重九侍松禅师剑门登高
作者：费念慈
朝代：清

重阳苦风雨，难得今岁晴。凌晨出北郭，天高日初晶。小子撰杖履，山静箯舆轻。款扉过赵叟，一笑掀髯迎。图书敞小楼，花竹当前楹。古墨烂在几，照我双矑明。酌涧煮凤团，饱饭烹鱼羹。西风昨夜来，策策秋叶鸣。霜气满岩壑，紫翠纷纵横。颇闻田家言，秀野摇香粳。爱此云子白，念彼鲂尾赪。扶筇入深谷，梵阙辉丹甍。苔壁画螔蝓，松梢窜鼯鼪。采药僧未归，隔屋闻棋声。老人健腰脚，纵步叶家坪。郁郁青松阡，毅魄埋忠贞。重修卞壶墓，遐想仲路缨。肃拜重？仰，对此羞嫈嫇，摄衣贾馀勇，峰势罗峥嵘。剑门郁盘折，直上扪长庚。石面小斧劈，崖腹孤藤粳。凭高一纵眺，极目凌沧瀛。桑田拾螺蚌，恶浪愁鲛鲸。下有蘼芜泉，泉水冽且清。可怜红豆花，不见啼春莺。栖尘与过驷，珍此歾世名。严家有祠宇，傍岩结柴荆。菊铃隐槿篱，瓜蔓垂松棚。芙蓉濯娟娟，临水生远情。小憩返旧居，茅舍炊烟生。疏钟响林薄，新月衔高城。裁笺博莞尔，野性惭麚麖。
重九侍松禅师剑门登高
作者：费念慈
朝代：清
体裁：古风

重阳苦风雨，难得今岁晴。凌晨出北郭，天高日初晶。小子撰杖履，山静箯舆轻。款扉过赵叟，一笑掀髯迎。图书敞小楼，花竹当前楹。古墨烂在几，照我双矑明。酌涧煮凤团，饱饭烹鱼羹。西风昨夜来，策策秋叶鸣。霜气满岩壑，紫翠纷纵横。颇闻田家言，秀野摇香粳。爱此云子白，念彼鲂尾赪。扶筇入深谷，梵阙辉丹甍。苔壁画螔蝓，松梢窜鼯鼪。采药僧未归，隔屋闻棋声。老人健腰脚，纵步叶家坪。郁郁青松阡，毅魄埋忠贞。重修卞壶墓，遐想仲路缨。肃拜重𩥉仰，对此羞嫈嫇，摄衣贾馀勇，峰势罗峥嵘。剑门郁盘折，直上扪长庚。石面小斧劈，崖腹孤藤粳。凭高一纵眺，极目凌沧瀛。桑田拾螺蚌，恶浪愁鲛鲸。下有蘼芜泉，泉水冽且清。可怜红豆花，不见啼春莺。栖尘与过驷，珍此歾世名。严家有祠宇，傍岩结柴荆。菊铃隐槿篱，瓜蔓垂松棚。芙蓉濯娟娟，临水生远情。小憩返旧居，茅舍炊烟生。疏钟响林薄，新月衔高城。裁笺博莞尔，野性惭麚麖。
和友人山居
作者：费扬古
朝代：清

晨夕对青山，徘徊水石间。风翻花影乱，谷静鸟声闲。芳草迷人远，孤云带鹤还。何年移住此，欹枕听潺湲。
夏日
作者：费扬古
朝代：清

荷浦风环十里香，轻罗团扇约微凉。画桥别墅云山外，短笛孤舟返照旁。老树参天阴漠漠，新泉出地响浪浪。幽人自解羲皇趣，林下何妨午梦长。
新秋
作者：费扬古
朝代：清

西风瑟瑟又惊秋，绿暗园林雨乍收。金井自寒连晚照，玉箫中断起离愁。江清水落芙蓉岸，夜永香沈翡翠楼。勋业未成空揽镜，生憎白发已盈头。
杂诗
作者：费扬古
朝代：清

晋室尚风流，称最惟嵇阮。性僻德无邻，行孤心乃远。犊车自往还，竹林任偃蹇。仰首望飞鸿，举足登绝巘。放浪天地间，久假而不返。无古亦无今，谁复惊岁晚。秋日出都门，言寻西山道。试登最高峰，放眼观浩浩。天风飘塞鸿，荒原衰白草。日暮起层阴，落叶随风扫。烟云荡长空，野水枯行潦。蓟丘古战场，杀气飞霜早。草昧窃英雄，妄意窥大宝。千秋几斗争，士卒涂肝脑。白骨幽黄沙，扑面伤怀抱。倚杖独徘徊，漫忆渭滨老。百世树奇功，长往终难保。何似赤松游，飘然归绝峤。陌上草青青，陇头烟霭霭。行歌田野间，春风拂衣带。野雀集蓬蒿，蛙声满沟浍。小蝶无随人，平楚郁松桧。日午闻鸡鸣，村妇向田外。桑麻四望稠，衣食真足赖。揽衣登高台，悠然舒远眺。林皋木叶飞，荒阪净野烧。塞雁下沙湾，落霞明晚照。天末起悲风，何处哀猿叫。脉脉感幽心，我亦发长啸。云山足徘徊，怀古足凭吊。今昔几何年，临风想同调。
杂诗·其一
作者：费扬古
朝代：清

晋室尚风流，称最惟嵇阮。性僻德无邻，行孤心乃远。犊车自往还，竹林任偃蹇。仰首望飞鸿，举足登绝巘。放浪天地间，久假而不返。无古亦无今，谁复惊岁晚。
杂诗·其三
作者：费扬古
朝代：清

陌上草青青，陇头烟霭霭。行歌田野间，春风拂衣带。野雀集蓬蒿，蛙声满沟浍。小蝶无随人，平楚郁松桧。日午闻鸡鸣，村妇向田外。桑麻四望稠，衣食真足赖。
杂诗·其二
作者：费扬古
朝代：清

秋日出都门，言寻西山道。试登最高峰，放眼观浩浩。天风飘塞鸿，荒原衰白草。日暮起层阴，落叶随风扫。烟云荡长空，野水枯行潦。蓟丘古战场，杀气飞霜早。草昧窃英雄，妄意窥大宝。千秋几斗争，士卒涂肝脑。白骨幽黄沙，扑面伤怀抱。倚杖独徘徊，漫忆渭滨老。百世树奇功，长往终难保。何似赤松游，飘然归绝峤。
杂诗·其四
作者：费扬古
朝代：清

揽衣登高台，悠然舒远眺。林皋木叶飞，荒阪净野烧。塞雁下沙湾，落霞明晚照。天末起悲风，何处哀猿叫。脉脉感幽心，我亦发长啸。云山足徘徊，怀古足凭吊。今昔几何年，临风想同调。
次韵奉答族叔浚源
作者：费景清
朝代：清
体裁：七言绝句

亭亭玉洁出泥中，雅淡丰神孰许同。定是主君培养厚，过庭早已递香风。
哭叔祖钟·其一
作者：费景照
朝代：清
体裁：七言律诗

啼风泣与薄寒天，为恸吾宗少一贤。廿载性情逾骨肉，半生期望付云烟。人怀地角天涯痛，琴断高山流水弦。转眼看君三世过，阿侬已到始衰年。
哭叔祖钟·其三
作者：费景照
朝代：清
体裁：七言律诗

合宗家事谁分理，君独贤劳代执鞭。梦断三更刊谱夜，肠回两载话经筵。星沉箕口悲寒鹤，泪洒春风泣杜鹃。泉下有儿提点好，莫教魂魄乱云边。
哭叔祖钟·其二
作者：费景照
朝代：清
体裁：七言律诗

春初一会才分手，岂料终成永断魂。方盛年华输我老，已苍须发奠君尊。从今促膝空成梦，谁共挑灯论课孙。正欲商量诗酒伴，无人来叩小柴门。
哭叔祖钟·其四
作者：费景照
朝代：清
体裁：七言律诗

诗礼缘悭怅我宗，记曾揩眼认驹龙。五星布彩联珠集，一面倾心泰华峰。拈韵铿锵新笔墨，爱君清瘦好仪容。而今往事都成梦，路隔幽明万万重。
游惠山有感
作者：费景照
朝代：清
体裁：五言律诗

舟向山前泊，春光点缀工。泉流幽壑里，僧坐乱云中。翠阁衔朝日，巉岩咽晚风。仙源应不远，眺望景无穷。
诗学
作者：费智照
朝代：清
体裁：七言绝句

李杜渊源三百篇，不工藻绘不雕镌。欲明温厚和平旨，吟得诗成总自然。
示儿葆和诗
作者：费椿龄
朝代：清
体裁：七言律诗

士品从来贵自修，宁为朴厚莫风流。心猿意马常牢锁，柳巷花街勿浪游。语或伤人休着口，事非干己少当头。功名纵说由天定，夺命还凭学行忧。
醉后自箴次二弟淮韵·其一
作者：费江
朝代：清
体裁：七言律诗

酣歌起舞醉当筵，狂态犹疑是谪仙。季式车轮堪刮颈，刘伶鸡肋足安拳。不知世事呼天小，为赏春风对月圆。忽觉夜深霜露冷，倩人扶向北窗眠。
醉后自箴次二弟淮韵·其二
作者：费江
朝代：清
体裁：七言律诗

衣裳颠倒恐人知，微醒还当月落时。侵露不嫌宵气冷，听更暗数漏声迟。从今不饮须千日，特地当筵满百卮。莫说杯中物可断，阮宣曾笑老吴痴。
登滕王阁
作者：费洪学
朝代：清

岧峣杰构势凌空，凭眺山川气象雄。彭蠡潮声转天外，豫章山色落杯中。才人逸唱秋烟渺，帝子遗墟夕照红。一阁堪怜几兴废，江头为问钓鱼翁。
垂钓
作者：费淮
朝代：清
体裁：七言绝句

达人胸次自悠悠，三尺垂纶一钓钩。不息川流长活泼，潜心观道悟源头。
春日书怀
作者：费淮
朝代：清
体裁：五言律诗

会上春台坐，春风澹荡中。露花朝日丽，烟柳夕阳红。水色连天阔，山容拔地空。徒怜春寂寞，踪迹似飘蓬。
晚眺
作者：费淮
朝代：清
体裁：五言律诗

散步到前溪，烟光影已西。牧童归叱犊，村妇出呼鸡。水涨云为合，天低树欲齐。夕阳红十里，唤雨听鸠啼。
暨阳归舟
作者：费淮
朝代：清
体裁：七言律诗

行近溪山势不停，山光倒映满船青。客喧团坐声初聚，我醉酣眠梦半醒。雁拂江云思问字，鹰征塞月却惊铃。到家不敢通消息，踟躅沿溪红蓼汀。
辈学斋牡丹新开山长李申耆师命和一绝
作者：费淮
朝代：清
体裁：七言绝句

谁言老眼厌繁华，一起春风物色加。欲悟东皇珍富贵，半阑膏雨半阑霞。
除夕
作者：费淮
朝代：清
体裁：七言律诗

怦怦心事短灯檠，过一年来暗地惊。剑铗依人宁了事，更鱼伴我最关情。有钱沽酒诗偿债，无处容身书拥城。依旧青毡凭冷暖，未拌回首话平生。
李纲祠联
作者：费淳
朝代：清
体裁：联

望重三朝持亮节；书成十事秉丹心。
蛟川包节妇诗
作者：费淳
朝代：清

苍松摧劲枝，女萝失所托。憔悴当秋风，枯条自缠络。哀哀寡妇心，俯仰伤摇落。遗腹有孤儿，一线何单弱。贞心事鞠拊，逝者如可作。老翁况垂白，黾勉奉羹臛。何期天不吊，祝融复为虐。劬劳信备尝，谁能恤茕独。茕茕三十年，双泪血枯涸。慈乌毛羽丰，悲鸣动寥廓。恩晖荡白日，光明澈泉壑。苦节或可酬。绰楔双金雘。彫松有根荄，岂系老丛薄。
偶作
作者：费湛
朝代：清

夫容湖水野桥平，画里溪山梦里行。依旧晚来留客雨，孤篷听得是离声。
汉使
作者：费湛
朝代：清

汉使能为凿空游，穷源直尽海西头。槎回惟见支机石，谁向天边问女牛。
寿王一如师七十，即次其自寿诗韵
作者：费葆和
朝代：清

懿范端严井大春，纷纶自昔颂经神。先生设帐高风古，小子登门化雨新。说法大千开世界，从游丈六仰金身。寒家缩地传仙术，何若皋比善引伸。
吴声曲
作者：费藻
朝代：清

亳州轻纱若烟雾，隔窗胧胧月微吐。门前杨柳乌乱啼，贪听吴歌不知曙。
即事
作者：费辰
朝代：清

晓山烟湿翠冥濛，寂寂春回细雨中。新柳未匀浓淡绿，小桃初绽浅深红。燕归帘幕池塘冷，人静秋千院落空。白袷衣轻寒料峭，今朝花信几番风。
滁州道中
作者：费锡琮
朝代：清

策骑入长林，村幽耐客寻。秋晴红叶润，山远暮烟深。江馆寒潮断，河桥蔓草侵。古人残迹在，空使候虫吟。
登北固山
作者：费锡琮
朝代：清

绝岭横江岸，登楼望渺然。潮来徐福岛，山出寄奴泉。境界分吴楚，波涛混海天。千秋征战地，今喜靖烽烟。
黄河
作者：费锡琮
朝代：清

灵脉来天上，浑流昼夜奔。纵横穿套口，屈折下龙门。地入荥阴断，山临华岳尊。何须逢汉使，便拟溯昆仑。
京口夜泊
作者：费锡璜
朝代：清

淮海孤镫暝，关河一雁秋。霜催两鬓改，潮裹众星流。铁瓮熊罴守，金山神鬼愁。勿矜天下险，王浚下中流。
儿语
作者：费锡璜
朝代：清

鹞鹰搏鸡，鸡有母护。离亲出门，心寒行路。食鱼去乙，食李去核，治国去贼。
出塞
作者：费锡璜
朝代：清

一度卢龙塞，伤心景物殊。秋风嘶老马，落日聚饥乌。岭上寒云合，闺中明月孤。还闻遣博望，雨雪在长途。
变歌
作者：费锡璜
朝代：清

东门杨柳枝，早晚遭攀折。今日是相逢，明日是离别。
吴姬劝酒
作者：费锡璜
朝代：清

吴姬十五发鬖鬖，玉碗蒲桃劝客酣。但过黄河风色冷，更无春酒似江南。
少年行
作者：费锡璜
朝代：清

臂上角弓强，腰间剑似霜。旧从李都尉，新拜汉中郎。爱马黄金埒，调鹰白玉床。平原秋草浅，射猎出长杨。
村夜
作者：费锡璜
朝代：清

村夜百机息，桑榆辨渺茫。犬声一巷月，人语满船霜。秋远荞花静，宵深橘叶香。幽怀无与晤，独立咏沧浪。
汴城晚望
作者：费锡璜
朝代：清

落木萧萧汴水清，云沙何处雁飞声。河蟠雍豫千支合，地拓中原万里平。累代废兴难屈指，百年禾黍独关情。《梦华》空有遗民记，不是宣和旧帝京。
泛舟红桥因至观音阁
作者：费锡璜
朝代：清

绣桨荡晨波，春城千柳影。水窗三十六，卷帘落红粉。佛阁绛仙宫，胭脂沈废井。鬼唱念家山，桃花泪如绠。
海村杂诗
作者：费锡璜
朝代：清

海楼秋易夕，水寺昼长昏。谷贵难成市，时荒早闭门。蛇龙各自媚，礼乐不言尊。寄问西村叟，方饥斸草根。
湖上
作者：费锡璜
朝代：清

碧澄千顷豁，青立一峰孤。月似悬秋镜，人如坐玉壶。烟光随地尽，水色到天无。肯与渔翁醉，邻舟近可呼。
相逢
作者：费锡璜
朝代：清

歧路不相识，一言倾寸心。赠君腰下剑，不在直千金。
边辞
作者：费锡璜
朝代：清

四月春风不度辽，边城气候迥萧条。黄金台上花都落，长白山头雪未消。狭袂轻衣别样妆，美人酌酒劝君尝。琵琶一样清商曲，弹到《凉州》便断肠。旌旗惨淡照黄云，细柳营空背夕曛。谁使射雕人入塞，朝廷自杀李将军。
边辞·其一
作者：费锡璜
朝代：清

四月春风不度辽，边城气候迥萧条。黄金台上花都落，长白山头雪未消。
边辞·其三
作者：费锡璜
朝代：清

旌旗惨淡照黄云，细柳营空背夕曛。谁使射雕人入塞，朝廷自杀李将军。
边辞·其二
作者：费锡璜
朝代：清

狭袂轻衣别样妆，美人酌酒劝君尝。琵琶一样清商曲，弹到《凉州》便断肠。
送刘得柔入秦
作者：费锡璜
朝代：清

紫骝卸玉羁，故人来齐安。昂藏河朔气，两鬓萧萧寒。为言三载别，歧路各漫漫。燕秦二千里，浮云会江干。雪堂寂寞秋，倾盖暂盘桓。片言泻黄河，随风生波澜。蛇虺横江湖，噬螫太无端。湛卢不在握，徒手空长叹。明日东西别，征车不可攀。
送闵山长入都
作者：费锡璜
朝代：清

江浦柳堪折，故人初入燕。春风衣上软，寒日马头圆。雨合清林色，晴分绿嶂烟。不忘尘外侣，应指海云边。
青县
作者：费锡璜
朝代：清

水乡菰米远，海国鼓声寒。渔子隔烟语，船人带露餐。鹰秋丰羽翮，鱼夜跃波澜。拥被何能寐，孤灯不肯残。
黄湓阻雨
作者：费锡璜
朝代：清

白鸟低飞树影摇，春愁如病酒难销。雨声寒入何朝寺，杀气收为半夜潮。世事听来成往劫，惊风定后拔新蕉。凭君莫指黄巢垒，今日孤舟梦六朝。
大雾行辰溪山中
作者：费锡章
朝代：清

毒雾晓弥漫，腾腾气蒸釜。烟云复与会，有日不教吐。层叠涌不穷，自朝直至午。见地不见天，马上首恒俯。初疑衣裳冷，著手湿如雨。渐觉头冬烘，涔涔类中蛊。幸皆饱餐来，不然入肺腑。人生未阅历，但乐那知苦。颇忆江南天，薄雾亦常睹。一叶摇轻舟，空濛指远浦。最好梦回时，咿哑数声橹。
姑米洋候风
作者：费锡章
朝代：清

万涛围一叶，四顾更无舟。不辨鱼龙气，真成日夜浮。天圆低似盖，水活碧于油。欲问蓬莱路，神仙未可求。
宿兰山驿寄挽宋小坡给谏
作者：费锡章
朝代：清

挥手征途涕泪新，那堪重话去来因。名高大谏偏无禄，寿甫中年况有亲。往事烟云真若梦，异时桃李可成春。清泉一勺君知否，同是西台被劾人。
樊城感左宁南事
作者：费锡章
朝代：清

沿江星散左家兵，犄角荆襄势不成。未必将军真跋扈，转教群盗得纵横。儿童罢唱铜鞮曲，涂巷虚传铁马声。百七十年遗迹尽，襄城回首暮云平。
泉崎夜月
作者：费锡章
朝代：清

蓬瀛望不极，复此憩流泉。共许心如水，相看月在天。归云笼岛树，远火黯渔船。回首中华路，几疑傍斗边。
琉球纪事一百韵
作者：费锡章
朝代：清

积水通旸谷，横流划大荒。山从波底拔，人向岛间忙。喷薄鱼龙气，昭回日月光。溯源盘古埒，戡乱舜天强。遗种滋蕃育，余黎浸炽昌。《隋书》名始著，《明史》氏衫彰。久矣怀中夏，幡然耻夜郎。艰危勤栉沐，宛转达梯航。鼢冒才开楚，椒聊已咏唐。翼缘侵沃灭，虢亦侍虞亡。自此连三省，因而擅一方。辨戈承系统，当璧验真王。世业经兴替，私衷倍悚惶。首先依定鼎，踵接贺垂裳。序次句骊右，班联御幄傍。衮旒施祖考，币帛逮嫔嫱。奉朔遵时宪，于东奠土疆。戚休萦眷注，灾患许扶匡。习俗沿蒙昧，专员代测量。地稽吴越近，星订女牛祥。属籍刊盟府，功宗纪太常。五朝修职贡，七姓效劻勷。厥篚陈蕉苎，充闲罢骕骦。蛮笺翻侧理，阴火斸硫磺。扇冀皇风拂，刀呈武库藏。鉴诚恒奖纳，厚往必优偿。睿藻颁题额，彤云拥画梁。战图麟阁贮，辍赐雀屏张。彝器樽兼卣，奇珍琥与璜。缤纷周黼黻，斑驳汉琳琅。既普菁莪化，还贻翰墨香。凡兹宏在宥，孰是感能忘。乃者遭多难，嗟哉悼幼殇。告哀循故典，嗣服进邮章。举国知重耳，群情爱子臧。痛维藟庇本，敢谓雁分行。摄位仔肩荷，殚精庶政康。慎封虔镇抚，主鬯妥烝尝。惟帝恢无外，宣纶出未央。八驺迎簜节，双舸下虬洋。存殁均焘怙，君臣俨对扬。祭怜新鬼小，恩溥旧邦长。载启延宾馆，咸升敷命堂。瓦？攒玳瑁，门牡閟鸳鸯。围棘姑罗干，崇墉砺石墙。赳桓屯虎旅，瓯脱坼蜂房。笳吹晨昏剧，饩牵旦夕将。挽输划独木，供亿顶柔筐。亟见台米馈，翻愁跑用伤。醰醰澄酒醴，霍霍伺猪羊。束缚蛇皮黑，支撑蟹距黄。鮔烘乾噬腊，米咂腻含浆。漫说频加饭，何曾暂彻姜。平生几食料，异域具膏粱。好证游仙梦，遐思选佛场。敲棋疑鹄至，仿帖眩鸾翔。文惮韩苏健，诗惊李杜芒。沁脾咀蔗尾，燥吻擘瓜瓤。不暑晴添热，非秋雨送凉。蛟涎朝更毒，蜃雾晚尤沧。蜥蜴声如鹊，蚊蚊阵若蝗。但逢寒燠换，便觉起居妨。吟啸消岑寂，登临展眺望。携童寻胜迹，杖策步层冈。迤逦停舟港，参差系马枊。两崖排铁板，百雉巩金汤。融结成都会，衣冠萃济跄。归仁藩分壮，守礼燕诒庆。井养疏泉窦，师贞戢剑铓。申宫严禁卫，徼道设亭障。弼教爰增律，誉髦并建痒。富须广树艺，暇即浚池隍。欲继前规扩，全凭治法良。顺途招父老，憩坐话农桑。质朴形殊琐，兜离语却详。公田卿以下，偕乐岁之穰。薯蓣贫家糗，凫茨野处粮。钱轻鸠目刮，笔硬鹿毛僵。剔抉螺称贝，陶镕锡号钢。民庞羞狗盗，里美贱狐倡。志录犹仍误，咨诹待细商。迢遥南暨北，荏苒露为霜。聆乐偏惆怅，闻鸡每激昂。扫除徐孺榻，点检郁林装。赠贿仪终亵，坚辞意岂傏。裒编庋荩箧，丛绘袭巾箱。客静搜残帙，奴顽笑涩囊。骈仓深比阱，麻力矮于床。吉果圆揉粉，彩糕滑糁糖。菜肥搴苜蓿，面洁磨桃榔。信宿奚求备，绸缪且预防。喧呼伐钲鼓，踊跃挂帆樯。隐念祈呵护，斋心默祷禳。再看涛滚滚，又涉浸茫茫。熟路沧溟阔，恬瀛圣泽瀼。回头夷壤杳，屈指岭梅芳。曼寿皆欢喜，千官正拜飏。微忱徒绻缒，儤直后趋蹡。缥缈瞻壶峤，晶荧认角亢。乘槎旋海屋，愿晋万年觞。
琉球纪事一百韵
作者：费锡章
朝代：清
体裁：五言排律

积水通旸谷，横流划大荒。山从波底拔，人向岛间忙。喷薄鱼龙气，昭回日月光。溯源盘古埒，戡乱舜天强。遗种滋蕃育，余黎浸炽昌。《隋书》名始著，《明史》氏衫彰。久矣怀中夏，幡然耻夜郎。艰危勤栉沐，宛转达梯航。鼢冒才开楚，椒聊已咏唐。翼缘侵沃灭，虢亦侍虞亡。自此连三省，因而擅一方。辨戈承系统，当璧验真王。世业经兴替，私衷倍悚惶。首先依定鼎，踵接贺垂裳。序次句骊右，班联御幄傍。衮旒施祖考，币帛逮嫔嫱。奉朔遵时宪，于东奠土疆。戚休萦眷注，灾患许扶匡。习俗沿蒙昧，专员代测量。地稽吴越近，星订女牛祥。属籍刊盟府，功宗纪太常。五朝修职贡，七姓效劻勷。厥篚陈蕉苎，充闲罢骕骦。蛮笺翻侧理，阴火斸硫磺。扇冀皇风拂，刀呈武库藏。鉴诚恒奖纳，厚往必优偿。睿藻颁题额，彤云拥画梁。战图麟阁贮，辍赐雀屏张。彝器樽兼卣，奇珍琥与璜。缤纷周黼黻，斑驳汉琳琅。既普菁莪化，还贻翰墨香。凡兹宏在宥，孰是感能忘。乃者遭多难，嗟哉悼幼殇。告哀循故典，嗣服进邮章。举国知重耳，群情爱子臧。痛维藟庇本，敢谓雁分行。摄位仔肩荷，殚精庶政康。慎封虔镇抚，主鬯妥烝尝。惟帝恢无外，宣纶出未央。八驺迎簜节，双舸下虬洋。存殁均焘怙，君臣俨对扬。祭怜新鬼小，恩溥旧邦长。载启延宾馆，咸升敷命堂。瓦𤮊攒玳瑁，门牡閟鸳鸯。围棘姑罗干，崇墉砺石墙。赳桓屯虎旅，瓯脱坼蜂房。笳吹晨昏剧，饩牵旦夕将。挽输划独木，供亿顶柔筐。亟见台米馈，翻愁跑用伤。醰醰澄酒醴，霍霍伺猪羊。束缚蛇皮黑，支撑蟹距黄。鮔烘乾噬腊，米咂腻含浆。漫说频加饭，何曾暂彻姜。平生几食料，异域具膏粱。好证游仙梦，遐思选佛场。敲棋疑鹄至，仿帖眩鸾翔。文惮韩苏健，诗惊李杜芒。沁脾咀蔗尾，燥吻擘瓜瓤。不暑晴添热，非秋雨送凉。蛟涎朝更毒，蜃雾晚尤沧。蜥蜴声如鹊，蚊蚊阵若蝗。但逢寒燠换，便觉起居妨。吟啸消岑寂，登临展眺望。携童寻胜迹，杖策步层冈。迤逦停舟港，参差系马枊。两崖排铁板，百雉巩金汤。融结成都会，衣冠萃济跄。归仁藩分壮，守礼燕诒庆。井养疏泉窦，师贞戢剑铓。申宫严禁卫，徼道设亭障。弼教爰增律，誉髦并建痒。富须广树艺，暇即浚池隍。欲继前规扩，全凭治法良。顺途招父老，憩坐话农桑。质朴形殊琐，兜离语却详。公田卿以下，偕乐岁之穰。薯蓣贫家糗，凫茨野处粮。钱轻鸠目刮，笔硬鹿毛僵。剔抉螺称贝，陶镕锡号钢。民庞羞狗盗，里美贱狐倡。志录犹仍误，咨诹待细商。迢遥南暨北，荏苒露为霜。聆乐偏惆怅，闻鸡每激昂。扫除徐孺榻，点检郁林装。赠贿仪终亵，坚辞意岂傏。裒编庋荩箧，丛绘袭巾箱。客静搜残帙，奴顽笑涩囊。骈仓深比阱，麻力矮于床。吉果圆揉粉，彩糕滑糁糖。菜肥搴苜蓿，面洁磨桃榔。信宿奚求备，绸缪且预防。喧呼伐钲鼓，踊跃挂帆樯。隐念祈呵护，斋心默祷禳。再看涛滚滚，又涉浸茫茫。熟路沧溟阔，恬瀛圣泽瀼。回头夷壤杳，屈指岭梅芳。曼寿皆欢喜，千官正拜飏。微忱徒绻缒，儤直后趋蹡。缥缈瞻壶峤，晶荧认角亢。乘槎旋海屋，愿晋万年觞。
红梅松
作者：费锡章
朝代：清

世间异物难理揣，松不在山转在海。轮囷蟠屈势夭斜，龙宫夜夜腾光彩。想当日月浴波涛，万汇沈浸醲如膏。冯夷手种天吴植，染将青鬣成红毛。奇材不肯自埋没，风来突与潮争高。潮退渔人恣竞折，七尺珊瑚硬拗捩。夷官持赠种瓮盆，淋漓犹滴蛟螭血。初时腥气扑人衣，日久亭亭渐修洁。携归中土耀殊产，芸窗日夕芝兰焚。虽无南粤千金橐，且载东溟一片云。
自题书室联
作者：费锡章
朝代：清
体裁：联

酒阑兴倦，事往情迁，只不忘游过名山，别来旧雨；春去仍归，人老难复，更休诧殿前起草，海外题诗。
重建老农坛落成志感
作者：费魁
朝代：清
体裁：古风

国家重老农，坛立城之东。生民粒食祖，蒸尝报乃功。忆予年少时，来城输正供。仰企老农坛，焕赫列周墉。怎奈历时久，骤雨更狂风。砖残石复缺，梁催壁自空。何况迩年来，碑横没草丛。三推及九推，拜献怅无从。懿彼文献王，庙貌何尊崇。假非五谷熟，教化亦无庸。嗟予一细民，悲怀谁与同。欲修惧越分，欲达机难逢。辗转无如何，贤宰来陈公。叩陈所以然，道光戊戌冬。蒙公大奖论，悬书振聩聋。捐奉具木石，诹吉便兴工。栋梁坚且回，墙堵黝而红。规模胜如旧，允矣惬予衷。从此勤树艺，四境庆年丰。
挽彭玉麟联
作者：贺仁源
朝代：清
体裁：联

父执卅年崇，寄蜉阁、放鹤亭，明月梅花余韵在；君恩九陛渥，老尚书、真名将，晨星硕果怆怀多。
挽彭玉麟联
作者：贺仁澍
朝代：清
体裁：联

大业佐中兴，揽辔澄清，太息英雄今老矣；易名得刚直，盖棺论定，平生风概有谁知。
一剪梅
作者：贺双卿
朝代：清

寒热如潮势未平。病起无言，自扫前庭。琼花魂断碧天愁，推下凄凉，一个双卿。夜冷荒鸡懒不鸣。拟雪猜霜，怕雨贪晴。最闲时候妾偏忙，才喜双卿，又怒双卿。
二郎神·菊花
作者：贺双卿
朝代：清

丝丝脆柳。袅破淡烟依旧。向落日秋山影里，还喜花枝未瘦。苦雨重阳挨过了，亏耐到、小春时候。知今夜、蘸微霜，蝶去自垂首。生受，新寒浸骨，病来还又。可是我、双卿薄倖，撇你黄昏静后。月冷阑干人不寐，镇几夜、未松金扣。枉辜却、开向贫家，愁处欲浇无酒。
凤凰台上忆吹箫·残灯
作者：贺双卿
朝代：清

已暗忘吹，欲明谁剔，向侬无焰如萤。听土阶寒雨，滴破残更。独自恹恹耿耿，难断处、也忒多情。香膏尽，芳心未冷，且伴双卿。星星。渐微不动，还望你淹煎，有个花生。胜野塘风乱，摇曳渔灯。辛苦秋蛾散后，人已病、病减何曾。相看久，朦胧成睡，睡去还惊。
凤凰台上忆吹箫·赠邻女韩西
作者：贺双卿
朝代：清
体裁：词

寸寸微云，丝丝残照，有无明灭难消。正断魂魂断，闪闪摇摇。望望山山水水，人去去，隐隐迢迢。从今后，酸酸楚楚，只似今宵。青遥。问天不应，看小小双卿，袅袅无聊。更见谁谁见，谁痛花娇？谁望欢欢喜喜，偷素粉，写写描描？谁还管，生生世世，夜夜朝朝。
和白罗诗九首·其一
作者：贺双卿
朝代：清
体裁：七言绝句

未许焚修闭小庵，冰心无皱似澄潭。泥迟枉怪饥时燕，茧薄谁怜病后蚕。
和白罗诗九首·其七
作者：贺双卿
朝代：清
体裁：七言绝句

四屏山影远如台，郎负寒薪下几回。归后劝郎晨晏起，日高私禁外人催。
和白罗诗九首·其三
作者：贺双卿
朝代：清
体裁：七言绝句

细纫麻鞋线几重，采樵明日上西峰。乍寒一夜风偏急，莫向郎吹尽向侬。
和白罗诗九首·其九
作者：贺双卿
朝代：清
体裁：七言绝句

妾住衡门傍彩楼，夜香吹下隔帘愁。袖开落尽秋红句，衰草残阳梦远游。
和白罗诗九首·其二
作者：贺双卿
朝代：清
体裁：七言绝句

今年膏雨断秋云，为补新租又典裙。留得护郎轻絮暖，妾心如蜜取嫌君。
和白罗诗九首·其五
作者：贺双卿
朝代：清
体裁：七言绝句

浸透春酸一点心，病中疏梦意销沉。镜钗己卖酬方药，自削杨柳照水簪。
和白罗诗九首·其八
作者：贺双卿
朝代：清
体裁：七言绝句

家鸡双宿笑栖鸾，比翼齐肩并紫冠。灯暗结花光变绿，灶棱堪倚胜阑干。
和白罗诗九首·其六
作者：贺双卿
朝代：清
体裁：七言绝句

命如蝉翼愧轻绡，旧与邻娥一样娇。阿母见儿还认否，苦黄生面喜红消。
和白罗诗九首·其四
作者：贺双卿
朝代：清
体裁：七言绝句

冷厨烟湿障低房，爨尽梧桐谢凤凰。野菜自挑寒自洗，菊花虽痛奈何霜。
和郑痴庵咏荷十绝·其一
作者：贺双卿
朝代：清
体裁：七言绝句

锦鳞无信泣秋蛩，心似芭蕉卷未松。幽性耐霜霜不忍，梅花犹淡菊花浓。
和郑痴庵咏荷十绝·其七
作者：贺双卿
朝代：清
体裁：七言绝句

淡影羞春镜里看，水心摇曳夜难安。叶遮猛雨花遮露，香护鸳鸯梦可寒。
和郑痴庵咏荷十绝·其三
作者：贺双卿
朝代：清
体裁：七言绝句

女郎清怨晓凉吹，露滴鱼儿冷眼窥。莲子有心秋正苦，不怜明月更怜谁。
和郑痴庵咏荷十绝·其九
作者：贺双卿
朝代：清
体裁：七言绝句

五色天边寂寞宵，泪研秋粉月中描。细收花片轻轻碾，搓就香丸帐里烧。
和郑痴庵咏荷十绝·其二
作者：贺双卿
朝代：清
体裁：七言绝句

菊意梅魂两自知，夕阳人去惊回时。仙郎肯祭花神否，愿配人间怨女祠。
和郑痴庵咏荷十绝·其五
作者：贺双卿
朝代：清
体裁：七言绝句

泪尽鲛珠不愿开，前生香孽此生猜。一枝远寄千丝断，七月江南雁早来。
和郑痴庵咏荷十绝·其八
作者：贺双卿
朝代：清
体裁：七言绝句

痴鸳无梦揽芳年，愁在银蟾桂子先。补遍西湖花五色，伤心可是女娲天。
和郑痴庵咏荷十绝·其六
作者：贺双卿
朝代：清
体裁：七言绝句

霞边新月月边人，菱芡争欺菡萏贫。黄鸟可知怜白鸟，野塘花贱不如春。
和郑痴庵咏荷十绝·其十
作者：贺双卿
朝代：清
体裁：七言绝句

香丸烧尽碧烟多，萍水因缘簿岂讹。从此并头分不得，裂红裁翠补渔蓑。
和郑痴庵咏荷十绝·其四
作者：贺双卿
朝代：清
体裁：七言绝句

月明如水蝶全无，微艳初消凛凛孤。夜雨又来红欲碎，鲛人相见泪应枯。
咏蛙两首 其一 和弄月仙郎
作者：贺双卿
朝代：清
体裁：七言绝句

莲叶层开水面楼，暗香生喜便生愁。仙郎为解无情网，夜雨春恩说到秋。
咏蛙两首 其二 和张梦觇
作者：贺双卿
朝代：清
体裁：七言绝句

映水幽间坐绿矶，蓼辛荼苦敢嫌饥。何方可化银蟾去，但愿身轻不愿肥。
太常引
作者：贺双卿
朝代：清

玉人愁道远行难。风雪怕衣单。日落到姬山。先去看、梅花倚阑。新词半卷，泪痕淹透，来与赵郎看。何忍便空还。第一夜、孤眠最寒。
孤鸾·病中
作者：贺双卿
朝代：清

午寒偏准。早疟意初来，碧衫添衬。宿髻慵梳，乱裹帕罗齐鬓。忙中素裙未浣，褶痕边、断丝双损。玉腕近看如茧，可香腮还嫩。算一生、凄楚也拚忍。便化粉成灰，嫁时先忖。锦思花情，敢被爨烟薰尽。东菑却嫌饷缓，冷潮回、热潮谁问。归去将棉晒取，又晚炊相近。
岁旱和梦觇
作者：贺双卿
朝代：清
体裁：七言绝句

风吹细雨湿柴扉，十亩溪田事业微。岁寒木棉花未发，杼寒梭冷倚空机。
惜黄花慢·孤雁
作者：贺双卿
朝代：清

碧尽遥天。但暮霞散绮，碎剪红鲜。听时愁近，望时怕远，孤鸿一个，去向谁边。素霜已冷芦花渚，更休猜、鸥鹭相怜。暗自眠。凤凰纵好，宁是姻缘。凄凉劝你无言。趁一沙半水，且度流年。稻梁初尽，网罗正苦，梦魂易警，几处寒烟。断肠可似婵娟意，寸心里、多少缠绵。夜未阑。便倦宿平田。
摸鱼儿·谢邻女韩西馈食
作者：贺双卿
朝代：清

喜初晴、晚霞西现，寒山烟外青浅。苔纹乾处容香履，尖印紫泥犹软。人语乱。忙去倚、柴扉空负深深愿。相思一线。向新月搓圆，穿愁贯恨，珠泪总成串。黄昏后，残热谁怜细喘。小窗风射如箭。春红秋白无情艳，一朵似侬难选。重见远。听说道、伤心已受殷勤饯。斜阳刺眼。休更望天涯，天涯只是，几片冷云展。
春从天上来·梅花
作者：贺双卿
朝代：清

自笑恹恹。费半晌春忙，去省花尖。玉容憔悴，知为谁添。病来分与花嫌。正腊衣催洗，春波冷、素腕愁沾。硬东风、枉寒香一度，新月纤纤。多情。满天坠粉，偏只累双卿，梦里空拈。与蝶招魂，替莺拭泪，夜深偷诵楞严。有伤春佳句，酸和苦，生死俱甜。祝花年。向观音稽首，掣遍灵签。
春从天上来·饷耕
作者：贺双卿
朝代：清

紫陌春情。慢额裹春纱，自饷春耕。小梅春瘦，细草春明，春田步步春生。记那年春好，向春燕、说破春情。到于今、想春笺春泪，都化春冰。怜春痛春春几，被一片春烟，锁住春莺。赠与春侬，递将春你，是侬是你春灵。算春头春尾，也难算、春梦春醒。甚春魔，做一春春病，春误双卿。
望江南
作者：贺双卿
朝代：清

人不见，相见是还非。拜月有香空惹袖，惜花无泪可沾衣。山远夕阳低。
望江南
作者：贺双卿
朝代：清

春不见，寻过野桥西。染梦淡红欺粉蝶，锁愁浓绿骗黄鹂。幽怅莫重提。
柳絮赠赵暗叔
作者：贺双卿
朝代：清
体裁：七言绝句

柳絮多情已化萍，素魂红怨淡无声。似闻燕子三更语，月过花梢又不明。
步宁溪前韵应三人题为七言古诗三首 其一 西山雪霁
作者：贺双卿
朝代：清
体裁：七言绝句

零云欲正吹还侧，夕送残辉映孤臆。卞和双泪落荆山，百花暗带消魂色。
步宁溪前韵应三人题为七言古诗三首 其三 芣苡
作者：贺双卿
朝代：清
体裁：七言绝句

香魂是片今非片，刺绣佳人又添线。芣苡难寻竹实稀，雪晴幸见西山面。
步宁溪前韵应三人题为七言古诗三首 其二 天竹子
作者：贺双卿
朝代：清
体裁：七言绝句

湿薪易灭寒蔬老，败叶初干向篱扫。灶下丝丝缕缕存，尽是绸缪手中草。
武宁溪韵赋七言古诗七首·其一
作者：贺双卿
朝代：清
体裁：七言绝句

月魂滴艳绡山侧，细切霞膏咽冰臆。红粉蒸为窈窕云，青天尽变芙蓉色。
武宁溪韵赋七言古诗七首·其七
作者：贺双卿
朝代：清
体裁：七言绝句

斜罗仄布零星片，自绽寒衣费针线。白烟遮梦抱梅花，繁霜夜洗佳人面。
武宁溪韵赋七言古诗七首·其三
作者：贺双卿
朝代：清
体裁：七言绝句

妾容憔悴郎颜老，小庭土白尘难扫。牡丹贫贱不成花，却将富贵输芳草。
武宁溪韵赋七言古诗七首·其二
作者：贺双卿
朝代：清
体裁：七言绝句

家住华阳第八天，舍西流水舍南田。手捻香丝嫩如雨，欲系鸳鸯问可怜。
武宁溪韵赋七言古诗七首·其五
作者：贺双卿
朝代：清
体裁：七言绝句

书生漫负怜才癖，妾在田家静安怗。雨后黄鹂乍一声，春愁唤上青青叶。
武宁溪韵赋七言古诗七首·其六
作者：贺双卿
朝代：清
体裁：七言绝句

雪意阴晴向晚猜，床前无地可徘徊。纵叫化作孤飞凤，不到秦家弄玉台。
武宁溪韵赋七言古诗七首·其四
作者：贺双卿
朝代：清
体裁：七言绝句

曾记桑阴学种瓜，与郎消渴饷郎茶。夜凉带病开窗坐，放月吹灯暗续麻。
浣溪沙
作者：贺双卿
朝代：清

暖雨无情漏几丝。牧童斜插嫩花枝。小田新麦上场时。汲水种瓜偏怒早，忍烟炊黍又嗔迟。日长酸透软腰支。
湿罗衣
作者：贺双卿
朝代：清

世间难吐是幽情。泪珠咽尽还生。手捻残花，无言倚屏。镜里相看自惊。瘦亭亭。春容不是，秋容不是，可是双卿。
玉京秋·自题“种瓜小影”
作者：贺双卿
朝代：清

眉半敛。春红已全褪，旧愁还欠。画中瘦影，羞人难闪。新病三分未醒，淡胭脂、空费轻染。凉生夜，月华如洗，素娥无玷。翠袖啼痕堪验。海棠边、曾沾万点。怪近来，寻常梳裹，酸咸都厌。粉汗凝香，蘸碧水、罗帕时揩冰簟。有谁念。原是花神暂贬。
答段玉函
作者：贺双卿
朝代：清
体裁：七言律诗

更晒秋衣就晚晴，好山能照病容清。离魂附草为萤火，幽恨如冰化水晶。燕后新鸿连复断，雨边残月死还生。小窗夜色从来淡，便为灯花坐到明。
答赵暗叔
作者：贺双卿
朝代：清
体裁：七言绝句

淡写凉红叩玉皇，碧云吹下断肠霜。嫩愁细印黄金粟，一夜花神又费忙。
薄倖·咏疟
作者：贺双卿
朝代：清

依依孤影。浑似梦、凭谁唤醒。受多少、蝶嗔蜂怒，漫说炎凉无准。怪朝来、有药难医，凄凉自整红炉等。总诉尽浓愁，滴乾清泪，冤煞娥眉不省。去过酉、来先午，偏放却、更深宵永。正千回百转，欲眠仍起，断鸿叫破残阳冷。晚山如镜。小柴扉静锁，愔愔残喘看看尽。春归望早，只恐东风未肯。